Txerriboda eta Sagardo Festa iristear dira! – Hernaniko Arraun Elkartea\nTxerriboda eta Sagardo Festa iristear dira!\nHernaniko Euskal Jaien barnean, gastronomia aukera ederra eskainiko du arraun elkarteak, Atsegindegin.\nBiterin egin dute prentsaurrekoa; ezkerretik bigarrena eta hirugarrena, Aitor Galdos eta Batix Larburu.\nHernaniko Arraun Elkarteak 50 urte bete ditu aurten. Urteurren hori aitzakia ezinhobea iruditu zaigu era aktiboan parte hartzeko herriko Euskal Jaietan. Lokal berria ere ireki degu aurten Ibarluzen, eta gainera, emakumeen trainerua uretaratu dugu, klubaren historian lehen aldiz. Beraz, nahikoa arrazoi izan dugu, herriarentzat jai berezi bat antolatzeko. Hala, euskal jaien barnean, Txerriboda eta Sagardo Festa antolatu ditu elkarteak.\nGipuzkoako Sagardogileen Elkartearen eta Basatxerriren pruduktuak egongo dira aukeran (Txomin Parrillaren eskutik), hau da, sagardoa eta hainbat txerriki. Atsegindegin izango da jaia, irailaren 18an eta 19an, ostirala eta larunbata; eta bertan, afariak eskainiko ditugu bi egunetan. Azken batean, arrauna, sagardoaren moduan, tradiziotik datorren kontu bat da gure herrian, eta lotura ezinhobea egiten dutela iruditu zaigu. Giroa alaitzeko, bertsolariak, bideo emanaldiak, ergometro lehiak hainbat klubetako arraunlarien artean, eta beste ezusteko batzuk ere egongo dira.\nAfariez gain, herri bazkaria ere antolatuko dugu larunbat horretarako. Bazkarirako txartelak hainbat tabernetan daude salgai: Oindi, Aralar, Gunea, Kitto, eta Oa Gozotegia. Helduentzako menuak 18 euroko prezioa izango du, eta honakoa izango da: Marmitakoa, Basatxerri xolomo burua pikillo piperrekin, Idiazabal gazta menbrilloarekin eta sagardoa. Haurren menuak, berriz, 10 euro balioko du: Basatxerri txorizoa, Ekain hanburgesa, eta baserriko izozkia eta ura. Txartelak lehenbailehen erostea komeni da.\nGiro ezinhobea izango dugula ziur gaude, eta jende guztia gonbidatuta dago gure jaira.\nBide batez, deia zabaldu nahi dugu, denboraldi berria dela eta. Asteazkenean bertan ekingo diegu entrenamenduei, Ibarluzeko gure lokalean. Arraunlari berriak jasotzeko prest gaude!\nEuskal jaiak, Txerriboda eta Sagardo Festa\nOne thought on “Txerriboda eta Sagardo Festa iristear dira!”\nJuan Ramon Zabaleta omenduko du elkarteak | Hernaniko Arraun Elkartea


Bertsolaritza Sakanako ikastetxeetan - Sakanako Mankomunitatea\nBertsolaritza Sakanako ikastetxeetan\nSakanako Mankomunitateak Nafarroako Bertsozale Elkartearen laguntza teknikoa kontratatu du Sakanako ikastetxe guztietan —publikoak, itunduak eta ikastolak— D, B eta A ereduko seigarren mailako talde guztietan bertsolaritzara hurbiltzeko 15 orduko modulu bat emateko.\nModuluak Nafarroako Bertsozale Elkarteak trebatutako irakasleek emango dituzte. Landuko diren edukiak, besteak beste, honako hauek izanen dira: bat-batekotasuna, bertsopaperak, bertsoen sailkapena, errimak, neurriak, doinuak eta lehengo eta egungo bertsolariak.\nHonako ikastetxe hauetan eskainiko da modulua 2015 urtean: Iñigo Aritza ikastola, Andra Mari ikastola, Domingo Bados ikastetxe publikoa, Zelandi ikastetxe publikoa, Urdiaingo herri ikastetxea, San Donato ikastetxe publikoa, Luis Fuentes ikastetxe publikoa, Atakondoa ikastetxe publikoa eta Jesusen Bihotza ikastetxea.\nErantzunak desaktibatuta daude Bertsolaritza Sakanako ikastetxeetan sarreran\n← Album ilustratu bat sortzeko tailerra\nAtsedenaldian euskaraz →


RAI balorazioaren bidez adierazten da pertsona bat adinekoen egoitzarako edo hainbat baliabideetarako gai den ala ez eta ze perfil duen (RAI: Resident Assessment Instrument, Instrumento de valoración del residente).\nMendekotasun iraunkorreko egoeran dauden pertsonek, bai adinagatik, gaixotasunagatik edo desgaitasunagatik. Oro har, urritasuna edo desgaitasuna dutenek, eta, horren ondorioz, beste pertsona baten laguntza behar dutenek eguneroko jardueretarako (elikatzeko, garbitzeko, etxe barruan edota kanpoan mugitzeko, osasun zaintzarako…).\n5 urtez bizilekua Espainian izatea, eta urte horietatik 2 segidakoak eta eskaera aurrekoak izatea (5 urte baino gutxiagoko haurren kasuan, baldintza hori haurraren zaintza eta tutoretza duen pertsonari eskatuko zaio).\n65 urte edo gehiago edukitzea (60 urte salbuespeneko kasuetan)\nAzkoitiko udalerrian erroldatuta egotea.\nBaloratu beharreko pertsonaren NAN edo nortasuna egiaztatzen duen agiria.\nAdin txikikoen kasuan, familia liburua.\nOinarrizko osasun txostena. Eredu ofiziala (eskatzaileak baimena emanez gero, Aldundiak zuzenean eska dezake Osakidetzara).\nMediku espezialisten txostenak, ostipaleko alta-txostenak... ere eska daitezke.\n174/2011 Errege Dekretua, 2011ko otsailaren 11koa, 39/2006 Legean xedatutako mendekotasun egoera baloratzeko baremoa onestekoa.\nBeharrezkoak diren agiriak eta txostenak badaudela egiaztatu ondoren, hitzordua eskatuta, Aldundiko balorazio teknikariek bisita egingo dute, eskatzailearen etxean bertan, elkarrizketa egin eta balorazio galdetegia betetzeko.\nAldundiak ebazpena EZ DU postaz jakinarazten.


Kiratsa, kezka eta leihoak itxita zabortegiaren inguruan - etakitto.eus\nKiratsa, kezka eta leihoak itxita zabortegiaren inguruan\nEusko Jaurlaritzaren Osasun Sailak atzo emandako gomendioen ondoren ohikoa baino jende gutxiago ikusten da kaleetan, batez ere Sallabente eta Eitzaga inguruan (Zabortegitik gertuen dauden tokietan). Inguruan dioxina eta furano maila altuak daudela jakin denetik, Zaldibarko, Elgetako, Ermuko eta Eibarko biztanleen kezkak handitu egin dira eta haserrea adierazi dute kalean zein sare sozialetan. Dena dela, Osasun Sailaren gomendioak jarraituz, etxeetako leiho asko itxita ikusten dira, nahiz eta eguraldi eguzkitsu eta beroa egiten duen. Kanpoan, zabortegiko suak sortu duen kiratsa nabaria izan da goizean zehar.\nAstebururako programatuta zegoen Multikiroletako jardunaldia eta aire librean egin beharreko kirol ekintzak bertan behera geratu dira Eibarren, eta oraindik ez dute erabaki bihar Ipuruan Eibar FT eta Errealaren arteko derbia jokatuko den edo ez (Eibarrek partidurako deialdia jakitera eman du behinik behin).\nManifestazioa gaur arratsaldean\n‘Zaldibar Argitu Orain!’ herritarren mugimenduak mobilizazio deia egin du gaur arratsalderako. Eibartik, Ermutik eta Elgetatik manifestazio zaratatsuak irtengo dira. Protesta bateratua “Zaldibar Argitu Orain! Langileak, Osasuna eta Erantzunkizunak” goiburupean egingo da, eta zutabeak Eitzagan elkartuko dira. Eibartik manifestazioa 17:00etan irtengo da Amaña-Eibar tren geltokitik; Ermutik ere 17:00etan irtengo da, Cardenal Orbe Plazatik, eta Elgetakoa, berriz, 16:30ean abiatuko da herriko plazatik. Antolatzaileek maskarillak eramateko gomendioa egin dute.\n« Baserritarrekiko begirunez, koko-eskean irten da koko-marruen konpartsa Eibar eta Realaren arteko derbia ez da bihar jokatuko »


Urria | 2009 | bidasoaldeko kazetariak\nbidasoaldeko kazetariak\tbidasoaldekokazetariak@gmail.com\tArchive for the month “Urria, 2009”\t30\nUrr_Urria_laburdura 2009\t¿Contentar o garantizar?\nUrr_Urria_laburdura 2009\tIruzkin 1\tGuztion errealitate gordina, baina ez arazoa.\nUrr_Urria_laburdura 2009\tHispanitatearen eguna(k)\nUrr_Urria_laburdura 2009\tIruzkin 1\tTreinta años de rebeldía\nUrr_Urria_laburdura 2009\tIruzkin 1\tSomalian eta munduan, zeintzuk dira piratak?\nJuanma Sarasola (Berria)\nBermeoko arrantzale bahituei ataka eta ‘atake’ honetatik lehenbailehen onik ateratzea opa diet. Hori esanda, hainbat galdera pausatzen ditut hemen:\nBai Somalian bai munduko beste hainbat bazterretan, zeintzuk dira piratak? Komunikabideek halakotzat jotzen dituztenak, ala beste herrialde batzuetan -pobreago edo babesgabegoetan- hango aberastasunak harrapari gisa hartzera -beste hitz bat ez erabiltzeagatik- sartzen direnak, behin eta berriro?\nArrantzarako zer aukera geratzen zaie arrantzale somaliarrei?\nNola erreakzionatuko genukeen -aurrekariak egon badaude*-, demagun, arrantzale inglesak Kantauriko uretan arrantza kantitate handitan egitera sartuko balira?\nBeren ontzietarako Espainiako armadaren edota segurtasun enpresen babesa eskatzen dutenen artean euskal nazio kontzientziarik ba al dago? Militarizazioa al da aterabidea?\nDortoken Uhartea ez omen dago Euskal Herrian, baina… non ezkutatzen dira gaur egungo piratak?\nArrain haundiak jaten du ttipia\n* 1980ko hamarkadan irudi ikusgarria eskaini zuten Hondarribiko arrantzaleek, Bidasoa ibaiaren bokalea, espigoitik espigoira itsasontzien bidez hainbat egunetan itxi zutenean, Frantziako estatuko arrantzaleen jokaeragatik protesta egiteko. Alabaina, kasu horretan, euskal arrantzaleak -hondarribitarrak- beste euskal arrantzale batzuen -hendaiarrak- kontra jarri zituen egoera kalapitatsu hark.\nUrr_Urria_laburdura 2009\tIruzkin 1\tIntxorta, una trinchera aún vigente


'Spain isn't back' | Gizartea | Berria\nBere iritzia eman du Arantxa Gonzalezek, Espainiako ministro kargua hartu duenean. Ingelesez: «Spain is back». Badirudi eskuin tradizionalak itsu-itsuan defendatzen duen Espainia monolitikoaren aurka egin duela. Joan Maragallek laudatzen zuen Espainia irudizkoa hobetsi ote du? Poeta katalanak nahi zuen Espainia anitza, bere barruko herri guztiak eta haien kultura errespetatuko zituena margotu nahi izan du? Hala uler liteke.\nBeste poeta katalan batek, Salvador Espriu zenak, ez zuen hain modu baikorrean ikusten Kataluniaren etorkizuna Espainiaren barruan. Espainiari Sepharad deitu zion Espriuk. Erbestera halabeharrez jaurtitako herritarra balitz bezala mintzatu zitzaion Espainiari. Erbeste fisikora oraindik ez, baina desterru emozionalera kondenatua ikusten zuen Espriuk bere burua, Espainiaren ohiko kontzeptu, esentzia eta egituren gatibu. Espainiak ez zion eskaintzen bere herriak, Kataluniak, bizirik iraungo ote zuen bermerik. Bizirik, batez ere bere kultura eta hizkuntzaren aldetik, baina ez soilik.\nNola maitatu Espainia, hark zure bizi-gogoa ito eta zure ahotsa isilarazi nahi duenean? Gogoeta hori atzematen da poeta katalanaren testuetan. Spain is back, azaldu du Gonzalezek. Espainia inoiz joan ote zen galde genezake, edo hobeto, zein Espainiak alde egin zuen. Funtsean: Espainia, izan kolore politiko bat edo izan beste bat, beti egon da hor, izate sakratu balitz legez. Historian zehar, aniztasun politikoa baino askoz ere okerrago onartu izan du Espainiak aniztasun linguistikoa. Eta orain artean ez da gai izan bere lurralde arazoari konponbidea emateko. Garai historiko jakin batzuetan aldaketak edo erreformak egin dituen arren, ez du hori lortu.\nSanchezek ahaleginak egingo omen ditu Kataluniako auzia —berez, arazo espainiarra dena— konpontzeko. Ezin jakin Espainiako presidentearen gogoan benetako borondate politikorik dagoen edo ezinbesteko oportunismo beharrezkoa. Halarik ere, berandu baino lehen argituko da kontua, gaiari heldu eta arazoa benetan konpontzeko proposamena egiten duenean.\nGakoa hauxe da: Espainiako herritarrak prest egongo lirateke Kataluniari eta Euskal Herriari euren etorkizuna libre erabakitzen uzteko, baldin eta horrek independentzia lortzeko aukera ekarriko balu? Ezezkoan dago Aitor Esteban, El País egunkariak egin dion elkarrizketan. «Espainiako gizartea ez dago prestatuta autodeterminazio erreferendum bat izateko» —lagun batek elkarrizketaren lotura bidali eta jeltzaleari erantzun dio bere mezuan: «EAJ ere ez»—.\nEspainian beste lurralde egitura bat izan edo haien geroa libre erabaki nahi duten euskaldun edo katalanak egoistak omen dira. Supremazistak. Arrazistak. Zer eztabaidatu, halako argudioak erabiltzen dituztenekin? Zer esan, arrazismoa haien inkontzientean dagoenean? Oscar sariak atarian ditugula, Antonio Banderas agertu da hedabideetan. Eta albiste bat: aktore beltzen atalean sartu dute artista espainiarra Deadline hedabideak eta bestek. Jokaera arrazista leporatu diete Espainian hedabide estatubatuarrei. Horrela kexatu diren herritar ugarik, ostera, ez dute erreparorik izan Sergi Lopezi katalantasuna ukatzeko, haren abizena dela eta —derradan, bide batez, Euskaldunon Egunkaria itxi zutenean horren aurka argi eta garbi mintzatu zela Lopez—. Aktoreak independentzia nahi zuela esan zuen elkarrizketa batean, joan den astean. Demokrata ez arrazistak asaldatuta agertu ziren sare sozialetan. Batzuk haren hitz probokatzaileengatik —«independentea izan nahi dut Kataluniako bandera erretzeko eta Morenetari kaka egiteko»— , baina gehienak burujabea izateko desio hutsagatik. «Independentzia nahi du, eta ez da katalana. Lopez deitura du».\nInork ukatu dio Esperanza Aguirre andreari madrildartasuna euskal deitura izateagatik? —ez dugu espainiartasuna esango, Aguirre abizen «espainiarra» dela erantzungo baitute—. Halakoxeak dira, bada. Eta arrazistak, besteak. Beti. Spain isn't back. Spain never left.


Errenteriako airearen kalitatea hobetu da, EHUren ikerketa baten arabera | Herribizia\nAirea guztiok kutsatzen dugun baliabide naturala da, eta jendearen osasunean kalitate txarreko airea arnasteak baino inpaktu handiagoa duten arrisku gutxi daude. Gizarteak bere atmosfera-ingurunearen eta Ingurumenaren baldintzen berri izan behar du, eta gai horretan eskumena duten administrazioak dira eskaera horri erantzun behar diotenak.\nUdalaren Ingurumeneko Sailak kontratatu zuen eta 2018. urtean zehar Kimika Fakultateko Ingeniaritza Kimikoko Taldeak (EHU) Errenteriako udalerriko hiri-atmosferari buruz egin duen proiektuak urtebeteko iraupena izan du. Datuak lortu dira Gaztelutxoko biribilgunean aldi horretan instalatu zen airearen kalitatearen estazio mugikor batetik, baita Pasaiako portuaren jarduerari lotuta Lezon dagoen estaziotik ere.\nBertako biztanleek arnasten duten airearen kalitatearen parametro adierazleen ezarpenean oinarritu da (partikula esekiak eta horien tamainaren araberako banaketa, partikuletako metal-edukia eta konposatu organiko hegazkorrak). Azterlana, 1996-1997 eta 2004-2005 urteetan egindako aurreko proiektuei batzen zaie eta haien osagarri da, hiri-ingurunearen egoera eta denboran zehar izan duen bilakaera aztertuz.\nIbilgailuen trafikoaren emisioek kutsatzaileak aireratzeko iturri nagusia izaten jarraitzen dute. Hala eta guztiz ere, erregulazio zorrotzagoen etengabeko inplementazioak, eta ibilgailuen fabrikazioan teknologia berrien garapenak, ihes-hodiek emititutako kutsatzaileak murriztea ekarri dute. Horregatik, une honetan, ibilgailuen elementuen (pneumatikoak eta balaztak) higadura eta urraduratik eta errepideko hautsa harrotzetik datozen emisioek egiten duten aireratutako partikulen ekarpena, trafikoan errekuntzak eragindakoaren parekoa da. Aurreikuspenen arabera kontribuzio hori handitu egingo da, hain zuzen ere aipatu diren zuzenketa-neurrien ondorioz. Trafikoarekin batera, baina neurri txikiagoan, etxeko jardueren emisioak (berogailuak) eta industria-sektoretik datozen ekarpenak erregistratzen dira.\nAirea Errenterian gaur egun aurreko azterlanak egin ziren garaian baino garbiago dago. Aztertutako kutsatzaileen mailak, kutsadura atmosferikoari buruz indarrean dagoen legerian ezarritakoaren barnean daude. Adierazi behar da aireratutako partikulek (PM10), kontrolatu beharreko parametro nagusietako bat izaki, Osasunaren Mundu Erakundeak giza osasunerako gomendatzen duen baliotik oso hurbil dauden mailak dituztela.\nBiztanleen bizi-kalitate hobea lortzeko airearen kalitatea hobetu beharra dago. Emisio baxuko zonak eta oinezkoentzako guneak sortzea, garraio publikoaren erabilera areagotzea, oinez joatea eta bizikleta garraiobide gisa erabil dadin sustatzea, trafikoaren kudeaketa, abiadura-mugetan egindako aldaketak, eta garraio publikoan emisioak murrizten dituzten inbertsio teknologikoak dira, besteak beste, hobekuntza hori erraztuko luketen ekintzetako batzuk.


Selektibitatea uztailaren 6tik 8ra egingo da - etakitto.eus\nUnibertsitatean sartzeko ohiko proba uztailaren 6tik 8ra egingo da EAEn, eta ezohiko deialdia, bestetik, uztailaren 20tik 22ra bitartean. Ohiko deialdiaren emaitzak uztailaren 15ean jakinaraziko dituzte eta ezohiko deialdiaren emaitzak 29an.\nOrain dela bi aste bertan behera utzi zuten selektibitatea egiteko zehaztuta zegoen data, eta ikasleak zein irakasleak arduratuta zeuden egoera horren aurrean. Izan ere, hezkuntza zentroetara joan ezinik daudenez, etxetik ari dira lanean.\n« Ego Ibarrak herenegun publikatutako argazkian agertzen diren pertsona gehienak identifikatu dituzte 56 dira dagoeneko Debabarrenean kutsatutako herritarrak, horietako 24 Eibarren »


Emakumeen aurkako indarkeria ematen denerako protokoloa - Beasaingo Udala\nEmakumeen aurkako indarkeria ematen denerako protokoloa\nArgitaratua: 04 Apirila 2016\nGAO 2016ko apirilaren 4a. 61 Zka.\n2016ko martxoaren 22an, Udalbatza Osoak egindako ohiko bileran legeak ezartzen duen quorumarekin emakumeen aurkako indarkeria ematen denerako udalaren ondorengo protokoloa onartu zuen:\nHonako dokumentu hau, Eudelen gomendioak oinarri hartuta Beasaingo Udalak sortutakoa da.\nIndarkeria kasuen aurrean Udalaren eginbeharra lau ataletan banatu da:\nPolitikarien jendaurreko adierazpenak.\nHedabideekiko harremana eta emakumeen aurkako indarkeriaren berri ematea.\nBiktimarekiko eta bere ingurukoekiko harremana bideratzea, sexu erasoak edo emakumeen aurkako bestelako indarkeria agerpenak gertatzen direnean.\nSexu-erasoak edo emakumeen aurkako bestelako indarkeria agerpenak gertatzen direnean mobilizatzeko deialdiak egiteko prozedura.\n1. Politikarien jendaurreko adierazpenak emakumeen aurkako indarkeriaren aurrean\nHonako hau aintzat hartuta\nJendaurrera zabaltzen diren emakumeen aurkako indarkeria kasuen aurrean Udaleko politikariei adierazpena egiteko eskatu ohi zaie (heriotzak, sexu-erasoak, kalean edo etxebizitzetan izandako erasoak, auzokideen artean ezagunak diren eta zabaldu direnean, eta abar).\nAdierazpen horiek oso garrantzitsuak dira herritarren artean emakumeen aurkako indarkeria gaitzesteko kultura sortzeari begira.\nUdalerrietan arin hedatu ohi diren informazio faltsuei eta esamesei aurre egiteko bide egoki bakarra, batzuetan, adierazpen horiek egitea izaten da.\nKontutan izan beharrekoak.\nBerdintasun sailak idatziz zein ahoz prestatu behar ditu politikariek agerpenetan azpimarratu beharreko ideia nagusiak:\nErasoa testuinguran kokatzea. «Gertaera» hitza edota hitz egiten duenaren «harridura» erakusten duten adierazpenak desagertu egin behar dira. Erasoak indarkeriaren aurkako borrokan eta tokian tokiko berdintasunaren aldeko politiketan kokatu behar dira.\nEraso guztiei garrantzia ematea. Eraso baten berri daukagunean, ezagutuko ez ditugun eta isilpean geratuko diren bestelako eraso asko ere badaudela azpimarratu behar da. Izan ere, gizartean emakumeak «erruduntzat» jotzen dituzten mito eta aurreiritzi ugarik oraindik gaur egun ere badiraute. Beti azpimarratu behar da, emakumeak ez direla jasaten duten indarkeriaren erantzule; indarkeria hori ez da euren erruz gertatzen, eta horixe da azaldu behar duguna, lekua, ordua, erasotzailearekin duten harremana eta bestelako daturik kontuan hartu gabe.\nIndarkeriaren erantzulea indarkeria erabiltzen duena baino ez da. Erasoak leku guztietan azaltzen direla azpimarratuko da. Oso zabalduta dago leku «arriskutsuez» hitz egiteko joera. Edonola ere, hori garrantzitsua da espazio publikoei baldintza hobeak eskaintzeko, emakumeentzako hiri eta herri seguruak eraikitze aldera. Dena dela, erasoak leku ilunekin edota bazterrekin lotzen dituen mitoa indartzea ekidin behar da. Horrelako lekuetan erasoak izaten diren arren, etxean ere gertatzen dira, tabernetako komunetan, jaietako txosnetan, lantokietan.leku guztietan. Honela, bada, leku arriskutsuak desagertzeari garrantzia emango diogu, baina kale iluna/emakumeenganako erasoa kausa-efektuaren ideia indartu gabe.\nBehin eta berriz azaldu erasotzaile-profil zehatzik ez dagoela. Honi dagokionez, aurrerapauso handiak eman diren arren, emakume guztiok eraso matxista baten biktimak izan gaitezkeela eta erasotzaileen artean gizon-mota jakinik ez dagoela ezpimarratu behar da. Ez dugu inoiz biktimaren zein erasotzailearen nazionalitatea aipatuko; izan ere, gehienetan, atzerritarak direnean baino ez dugu egiten.\nIndarkeriaren aurkako aurrerapausoak nabarmendu. Garrantzitsua da politikariek, emakumeen aurkako indarkeriaren kasu baten aurrean egiten dituzten adierazpenetan, egin diren aurrerapenak azpimarratzea: berdintasun-politikak, indarkeriaren aurkako ekintzak (ikastaroak, zerbitzuak), emakumeek erasoari aurre egin diotenetan, indarkeriaren aurkako emakumeen elkarteak, etab. Hau da, herri-erakundeetan zein elkarteetan egiten ari den guztia nabarmendu behar dugu.\nBiktimak salaketarik ez zuela jarri ez esan. Salaketarik gabe ere, salatu ez izana ez da esanguratsua. Salaketarik ez balego ere, gertatu daiteke udal zerbitzuren batean edo beste erakunderen batean kasuaren berri izatea. Salaketa, indarkeriatik ihes egiteko bide bakarra dela sustatu behar da. Salaketa jarri ondoren kenduko balute, datu hori eman behar da; ez da, ordea, esango zeinen zaila den emakumearentzat erasotzaileen eta ingurukoen presiopean salaketari eustea.\nAdjetiboak arretaz erabiltzea. Emakumeen aurkako indarkeriari lotutako ekintzek haserrarazten gaituzten arren, adjetiboak behin eta berriz erabiltzeak ez du adierazpen instituzionala irmoago egiten. Hau da, gaitzespenezko adierazpena gertaera eta pertsonei buruzko mespretxuzko kalifikazioz josita egoteak ez du jendea sentsibilizatzeko edota kontzientziatzeko balio.\nHerri-erakundeen eta politikarien adierazpenak ez dira beti hedabideetan hitzez hitz azaltzen, edo horien zati bat baino ez da agertzen. Horregatik, udalak dauzkan beste hedabide ofizial batzuen bidez mezuak zabaltzea garrantzitsua da, esate baterako, udal egunkaria, webgunea, gizarte-sare, informatzeko berripaper, eta abarren bidez.\nBeasaingo Udalak honakoa proposatzen du:\nArrisku egoerak eta momentuak identifikatu, eta prebentzio lanak egitea (San Boskoeguna, Gabonak, Jazpana, garagardo eguna.). Adibideak: Txosnetako basoetan ikurrak jartzea, egun giltzarrietan mahai informatiboak antolatzea.).\nBeharrezkoa irizten zaio, hilketa denean, emakumearen izen-abizenak esateari, ez, ordea, gainontzeko erasoetan.\nUdalak, herrian dauden panel informatiboak, sare sozialak eta prentsa oharrak erabiliko ditu era honetako erasoak salatzeko, sensibilizazio lanetarako eta datuen berri emateko.\nHilabetero, herrian eta herritarrei gertatutako erasoen berri kuantitatiboa emango da. Eta urte amaieran ere, urteko balantzea zabalduko da.\n2. Hedabideekin harremanetan jartzeko eta emakumeen aurkako indarkeria kasuen berri emateko erabakiak\nHedabideak indarkeriaren aurkako borrokan egindako aurrerapausoak zabaltzeko berebiziko bitartekoak dira.\nHala ere, guztiek ez daukate gai hauek jorratzeko jarraibide egokirik.\nAlbistea berehala eman beharrak herri-erakundeen adierazpenak albait arinen egiteko presioa sortuko du.\nAurrerantzean, Udaltzaingoak, Komunikazio, Ongizate eta Berdintasun sailei emango die Ertzaintzatik jasotako informazioa.\nHedabideei emango zaien informazioa Udaleko komunikazio-bulegoan zentralizatuko da. Bulego horrek, komunikazio arina izan beharko du Berdintasun, Ongizate eta Udaltzain zerbitzuetako sailekin.\nEz da bat-bateko erantzunik emango, kasuari buruzko informazioa alderatu arte.\nInformazio zehatzagoa eskatzen dutenak (kazetari, elkarte) Ertzaintzako prentsa gabinetera bideratuko dira.\nSalaketa egin den kasuetan, Herriko Emakume Elkarte eta Talde Feministei, gertatutakoaren berri idatziz emango zaie.\nBeti gogoraraziko da, zeintzuk diren indarkeriari aurre egiten dioten emakumeei laguntzeko baliabideak, batez ere, hizkuntza ugaritan erabilgarri dauden, eta fakturan agertzen ez diren 24 orduko doako telefono-zenbakiak. Halaber, gaiaren inguruan bestelako kezkarik dutenek ere telefono hauetara dei dezakete:\nArriskuan bazaude edo eta lesiorik baduzu 112.\nInformazioa nahi baduzu 900.840.111.\nUdaleko Ongizate Zerbitzua 943.028.050.\n3. Biktimarekiko eta ingurukoekiko harremana bideratzea, sexu erasoak edo emakumeen aurkako bestelako indarkeria-agerpenak gertatzen direnean.\nIndarkeriari aurre egin dioten edo egiten dioten emakumeak izango dira protagonistak. Beraiek erabakiko dute, jasan duten bizipenaren berri ematea nahi duten edo ez, eta ematekotan, nola emango den.\nEraso kasuetan, familiak Udaleko politikarien babesa jasoko du.\nIndarkeriazko edozein ekintzaren berri dugunean (komunkabide, polizia, biktima, udalerriko auzokide edo beste inoren bidez) lehentasuna biktimarekin harremanetan jartzeak izango du edo, heriotza eragin duenean, haren familiarekin.\nBiktima neska adingabea bada, lehenik eta behin familiarekin edo legezko tutorearekin jarriko gara harremanetan, beharrezko laguntza eskaintzeko. Kaltetu dezakeen informaziorik ez da batere emango (bere inguruarekin identifikatzeko edo lotzeko balio duenean), intimitate-eskubidea bermatzeko eta biktimizazio bikoitza ez gertazeko.\nBiktimaren edota familiaren asmoa zein den jakindakoan, elkarrekin ekintza publikoak antolatu daitezke.\n4. Sexu erasoak edo emakumeen aurkako bestelako indarkeria-agerpenak gertatzen direnean herritarrak mobilizatzeko deialdiak egiteko prozedura.\nHeriotza eragiten duen emakumeen aurkako indarkeria kasuetan, jarduteko protokoloa badago ere, biktimaren heriotza eragiten ez duten kasuen aurrean nola jardun jakiteko ez dago protokolo bateraturik.\nEmakumeen aurkako indarkeria gaitzesteko manifestazioak eta horietako deialdia egiteko eskubidea edonork dauka, bai herri erakundeek, bai edozein pertsona nahiz taldek ere.\nUdalak elkarretaratze deialdia egingo du eta, herriko elkarteei eta norbanakoei elkartzeko gonbitea egingo die. Hala ere, bai herri-erakundeek, bai elkarteek, beharrezko deritzotenean herritarrak deitzeko eskubidea dute.\nKontzentrazioen helburuari buruzko hausnarketa egitea, izan ere, kontzentrazioak ekintza matxisten aurrean isiltasuna hausteko modua izan daitezke, baina sentsibilizazioa eta kontzientzia sortzeko ere balio dute. Hori dela eta, kasu jakin baten aurrean kontzentrazioa antolatzen denean, garrantzitsua da eskura dugun informazio guztia egiaztatuta izatea.\nHeriotza kasuak, sexu erasoak, edota emakumeen kontrako beste edozein indarkeria salaketak herrira mugatuko ditugu. Horrekin batera, zenbait kasutan, egoeraren arabera, salaketa egiteko erabakia hartuko dugu.\nErasoak zuzenean salatuko ditu Beasaingo udalak eta herritar eta eragile guztiak salaketa egitera gonbidatuko ditu.\nAdministrazio bidean behin betikoa den ebazpen honen aurka, Administrazioaren aurkako helegitea jar daiteke Gipuzkoako Administrazioaren aurkako Auzi–gaien Epaitegiaren aurrean, jakinarazpen hau jasotako egunaren biharamunetik hasita zenbatutako bi hilabeteko epearen barruan. Hala nahi izanez gero, bide Administrazioaren aurkako auzi–bideari ekin aurretik, birjarpen–helegitea jarri ahal izango da ebazpena eman zuen organoaren aurrean, jakinarazpen hau jasotako egunaren biharamunean hasita zenbatutako hilabeteko epean.\nHori guztia, aurretik adierazitako urtarrilaren 13ko 4/1999 Legearen 116. eta 117. artikuluetan eta kidekoetan ezarritakoarekin bat etorriz, eta zure eskubideak babesteko egoki irizten dituzun egintzak egin edo errekurtsoak aurkezteari kalterik egin gabe.


Hezkuntza Proiektua - Arangoya Centro Educativo\nFuntsezko gaitasunak eskuratzean zentratuta dagoen zentro berritzaile baten bila zabiltza? Arangoyan urteak daramazkigu hortan oinarritzen den hezkuntza-proiektuan lanean.\nGure ikasleei erronken bidezko ikasketen bidez ikasteko aukera ematen diegu, garrantzi handia ematen diegu hizkuntzei, atzerriko hezkuntza-esperientzia sustatzen dugu…Gure esku dagoena egingo dugu gure ikasleek ahalik eta hezkuntzarik onena izan dezaten.\nMisio, Bisio eta Baloreak\nIkasleen prestakuntza bermatzen dugu, giza balioen, balio intelektual eta moralen garapenari arreta berezia eskainiz, bizitzaren ikuspegi kristauaren arabera, santutasunaren ideala munduan zehar, lan profesionalean eta egoera arruntean zabaltzea, Eliza Katolikoaren Opus Deiren espirituarekin bat etorriz (informazio gehiago nahi izanez gero, Opus Dei)ren web orrian kontsulta dezakezu). Haien arteko harmonia eta oreka perfektuarekin lan egiten dugu ikasleak pertsona askeak, arduratsuak, alaiak izan daitezen, beren ideiekin bat datozenak, besteekin toleranteak eta gizartean eragin positiboa izan dezaketenak. Zentroak gaitasun pertsonalak eta profesionalak eskuratzea eta garatzea errazten du. Arangoyak erantzukizun soziala du eta ikasleen artean iraunkortasun- eta elkartasun-balioak sustatzen ditu.\nHezkuntza sektorearen baitan erreferente izan nahi dugu, gure hezkuntza kalitatearengatik non funtsezko oinarriak giza-balioak eta kristau balioak, hezkuntza pertsonalizatua, berrikuntza pedagogikoa, eleaniztasuna, ekintzailetza eta hezkuntza gizartean etengabeko hobekuntza diren.\nArangoya Ikastetxea lanean ari da ikasleek balio hauek lor ditzaten: esfortzu-gaitasuna, besteen eskubideen defentsa, koherentzia, konstantzia, leialtasuna, elkartasuna, tolerantzia, hobetzeko gaitasuna eta espiritu kritikoa.\nZure aukerarik onenera bideratzen zaitugu\nOrientazio saioak adituekin.\nUnibertsitate desberdinetako informazio saioak, ikastetxean bertan\nUPV-EHUk antolatzen dituen Programetan Parte-Hartzea: Kimika bizirik, Fez bizirik, Zientziaren astea.\nOrientazio pertsonalizatua tutoretzetan\nPrestakuntza Duala, non ikasleak bere ikasketak enpresako praktikekin bateratzen dituen.\nErasmus programaren bidez atzerrian praktikak egiteko aukera.\nGoi-mailako beste heziketa ziklo edo Unibertsitateko Graduen inguruko orientazio saioak.


Christian eta aritz66666\nKnapp negotiation by Bill Avergo 334 views\nDe mobiele beleving by Fouad Mansveld 162 views\nOporrak by littlehero 354 views\nPresentatie by Thomas Klip 236 views\nPresentatie pepsi Pdf by Thomas Klip 3222 views\nBlogparade: Schlaueres Arbeiten dur... by Stefan Pfeiffer 4529 views\n2. 1- Izenburua 2- Aritzen Oporrak 3- Aritzen Oporren LekuaArgazkiz 4- Aritzen Oporren Lekuaren Udaletxea 5- Christianen Oporrak 6- Christianen Oporren Lekua Argazkiz 7- Christianen Oporren Lekuaren Udaletxea IndizeIndize\n3. OporrakOporrak AritzenakAritzenak ChristianenakChristianenak\n4. Nire Oporrak Malagan izan dira. Hor bero asko egiten du(gutxi-gora behera: 30º gora). Oso Ondo pasatu dut, lagun berriak egin ditut eta baina Portugaletera hailegatzean denboraldia txarragoa izan zen.Baina lagunekin egon naiz. Aritzen OporrakAritzen Oporrak\n7. Nik Cedillon egon naiz eta egun guztiak ordenagailuan egon naiz. Hor gutxi egiten zuen temperatura zen 39 gradu. Oso ondo pasatu dut. Eta espero dut hurrengo urtean berriro joatea.\n8. Gure bloga sortuta dago: http://aritzetachristian.tusblog.com Eta informatika ikasteko Christian sortutako foroa: http://olimpus.foroes.net\nPresentatie pepsi Pdf\nBlogparade: Schlaueres Arbeiten durch Cognitive Computing 2016 (Das E-Book)


Nola Bitcoin Miner Windows atzealde ere zerbitzu gisa exekutatu? | Erakutsi Top\nHau show urratsak nola run cgminer as a service on leihoak. Hori dela eta azkarren leihoak izan da abiarazi gisa Miner Hasiera dagoen meatze hasiko da.\nDeskonpresio eta unzipped karpeta mugitu zure c erro:/ Pase.\nBitmoose karpeta urrats aurrera joan 2 eta sakatu meatzariak eta gero cgminer\nEzabatu cgminer karpetaren edukiak\nDeskargatu cgminer azken bertsioa eta deskonprimitu edukiak\nKopiatu cgminer azken bertsioa of fitxategi guztiak cgminer Bitmoose karpeta\nItzuli Bitmoose karpeta eta bitmoose-gui.exe irekita\nBehin ireki GUI interfaze bat ikusiko duzu.\nHemen zure meatze konfigurazioa xehetasunak bete beharko duzu. meatze igerileku bat erabiltzen dut (Slush igerilekua), bertan sinatu nuen etara euren web.\nSartzeko Host Helbidea egin beharko dituzu (Slush igerilekua ostalari helbidea da http://api.bitcoin.cz) eta Port Zenbakia (Slush igerilekua atakaren zenbakia: 8332)\nOndoren sartu beharko duzu izena eta pasahitza zure langile (Hau Slush igerilekua erabiltzen ari bazara Arbel sartuz lor daiteke, eta euren edo aurkitu langilearen izena eta pasahitza sortuko duzu)\nHurrengo hautatu cgminer programa zerrendatik eta argumentua ezabatu -w 128 besterik -d utziz 0.\nHautatu Fitxategia eta Gorde\nKlik Zerbitzua an goialdean eta, ondoren, aukeratu instalatu\nBeheko leihoaren ezkerraldean, Mezu Zerbitzua Instalatu to Zerbitzua aldatu gelditu arte itxaron\nBehin egoera mezua da Geldituta Zerbitzua, orduan klik Zerbitzua Goian menu eta ondoren Hasi\nurrats guztiak behar bezala egiten ari bada, ondoren, beheko mezua leihoaren ezker Hasita zerbitzura aldatuko luke eta horko Bitcoins for meatzaritza hasi behar den. Jarrai begi bat mezuetakoak izan, bertan like 'onartua mezuak erakutsi behar’ eta Mh / s edo Gh / s meatze abiadura.\nOrain Windows hastean hori Miner automatikoki atzeko aldean abian aurkituko duzu. Hau da, ez da gaur egun Windows zerbitzu bat instalatu izeneko Bit Moose zure meatze ezarpen guztiak batera Mining delako.\nTags: Bitcoin Miner Bitcoin Windows Zerbitzua CGMiner Windows Windows Zerbitzua\n← Nola hibernazio Windows gaitu 8 eta Windows 8.1? Nola Pantaila inprimatu, Mota # eta erabili Ezabatu gakoa Windows OS Apple Mac teklatu bat erabiliz? →\n2 buruzko gogoeta "Nola Bitcoin Miner Windows atzealde ere zerbitzu gisa exekutatu?”\nzergatik cgminer dio: -d 0 Argumentu ez da ezaguna?\nazalpen oso ona A. hau izango da oraindik bestearen laguntza handi bat, bat edo egon.


Atzeko argiko Bluetooth teklatua agertzen da | Mac-ekoa naiz\nAtzeko argiko Bluetooth teklatu posiblea Txekiar dendan agertzen da\nJordi Gimenez | | osagarriak, Mac ordenagailuak, hearsay\nZurrumurru horietako bat agertzen da zinez interesgarria iruditzen zaidala gure Mac-era Bluetooth bidez konektatutako etorkizuneko Apple teklatuetarako. Apple-ren lineako dendetako batean agertzen den argiztapen teklatu posiblea da. zehazki, Txekiar Errepublikako itsuetan.\nZurrumurru hau teklatu bitxi batekin ohartu zen erabiltzaile bati esker sortzen da gainerako hiru gako desberdin eta ez hizkuntza arazoetarako. Kasu honetan, 9to5mac webguneak berriaren oihartzuna du eta berriro ere argiztatutako teklatuen inguruko zurrumurru zaharra pizten du. Ikus dezagun teklatu bitxi hau zehatzago ...\nIrudian ikus daitekeena oso bitxia da eta horrekin batera F5 eta F6 teklak agertzen dira ikono bereizgarria distira handitzeko edo txikitzeko gaur egungo MacBook teklatuan. Atentzioa deitzen duen hirugarren gakoa DVDa Mac-etik kanporatzera bideratuta dagoena da, hau hasteko edo itzaltzeko botoiarekin aldatzen da. Teklatuaren irudia handitzean tekla berri hauek desagertzen dira, beraz, web akats bat ere izan daiteke:\n. Teklatu berria dela kontuan hartuta Macbook-ek atzera argia du eta benetan argala teklak sakatzeko sistema aldaketari esker, ez litzateke arraroa gozatu ahal izatea Haririk gabeko teklatua tekla argiekin hurrengo belaunaldientzat.\nBai, iMac estandarrarekin datozen teklatu mota honen erabiltzaileek aldaketa urrunegi batean ikusi ahal izango dute eta hori oso interesgarria da. Baliteke argiztapena duten hari gabeko teklatu mota hauek egungoek baino apur bat gehiago kontsumitzea, baina, zalantzarik gabe, hobekuntza interesgarria dirudi.\nApple-ren Bluetooth teklatuari argiztapena gehitzea ideia ona dela uste al duzu?\nArtikuluaren bide osoa: Mac-ekoa naiz » Mac ordenagailuak » osagarriak » Atzeko argiko Bluetooth teklatu posiblea Txekiar dendan agertzen da\nGaiaren atzean zertxobait atzeratu zara, urteak daramatzazu teklatu eredu trinkoa (sagarraren teklatuaren antzekoa) sagarentzako bertsio zehatz batekin eta gaztelaniaz, logitech k811, nahiko garestia da baina bikaina . Beno, Amazon Amerikatik bira bat eginez gero, ikusiko duzu gaur egun dagoeneko badirela atzerako argiztapeneko bluetooth teklatuak egiten dituzten fabrikatzaileak, iPad eta tableten boomarekin logikoa da, baina, jakina, ia teklatu amerikarraren diseinu guztiarekin .\nfranktastikoa esan zuen\nK811 ere badut, baina ez daukat zerikusirik gaur egun erabiltzen dudanarekin,\nZer erabili Razer Naga Epic Chroma saguarekin batera\nbasatia! (oso garestia, bai)\nGogoratzen duzu Yosemite aurreko sistemetako 3D Dock-a?\nApple Watch-ek lehen aldiz egin du Elle moda australiar aldizkarian


Etorkizunean enpresen %32k espazio edo lokal berrien premia izan lezakete, Sprilur-ek bere bezeroei eginiko inkestaren arabera - SPRI\nEtorkizunean enpresen %32k espazio edo lokal berrien premia izan lezakete, Sprilur-ek bere bezeroei eginiko inkestaren arabera\nKontsultatutako enpresa gehienek begi onez ikusten dute berriro lan egitea Sprilur Industrialdeak sozietateekin eta berriro kontratatzea beren zerbitzuak, eta oso ondo baloratzen dituzte eskainitako finantzaketa-formulak.\n2015eko datuen aldean, bezeroen asebetetze orokorra 3,7 puntutik 4ra igo da Sprilur-en kasuan, eta 4 puntutik 4,1era Industrialdeak-ek eskainitako zerbitzuen kasuan.\nIkerfel enpresak azterlan bat egin ondoren 2017aren amaieran “Sprilur-ek eta Industrialdeak Sozietateek eskainitako zerbitzuaren kalitateari” buruz, ageri da bezeroen asebetetze-indizeak finkatu eta apur bat hobetu egin direla 2015eko emaitzekin alderatuta. Ondorio orokor gisa, produktuaren inguruko alderdiak dira Sprilur-en bezeroek gehien nabarmentzen dituztenak. Industrialdeak Programaren kasuan, harremanak eta arreta komertziala hobetu direla azpimarratzen dute bezeroek.\nBestalde, kontsultatutako enpresa gehienek diote berriro kontratatuko lituzketela Sprilur eta Industrialdeak sozietateen zerbitzuak (biak ere enpresa-guneak kudeatu eta sustatzeko sozietateak, eta Ekonomi Garapen eta Azpiegitura Sailaren menpekoak), eta berriro egingo luketela lan eurekin. Lursail/lokal berriei dagokienez, Sprilur-ek premia edo eskaera handiago du Industrialdeak sozietateek baino. Zenbaki globaletan, baliteke inkestatutako enpresen %32k espazio edo lokal berriak behar izatea etorkizunean.\nAsebetetze globala pixka bat hazi da 2015eko azterketako emaitzen aldean: Sprilur-en kasuan, 3,7 puntutik 4,0 puntura igo da (%71), eta Industrialdeak sozietateen kasuan, berriz, 4,0 puntutik 4,1 puntura (%77). Inkestatutako enpresek beren ebaluazioan alderdi komertzialak nabarmendu dituzte alderdi ekonomikoen gainetik.\nProduktuari dagokionez, mantentzen dira aurreko zundaketan jasotako indizeak, eta bereziki positibotzat jo dira alderdi hauek: informazio argia eta nahikoa ematea, aurkeztutako dokumentazio teknikoa, entregarako epeak, berrikuntza teknikoa, mantenimendua…\nAlderdi ekonomikoei dagokienez, bezeroek oro har ondo baloratu dituzte Sprilur-ek eta Industrialdeak sozietateek eskaintzen dituzten finantzaketa formulak.\nElkarrizketatutako enpresek hainbat iradokizun ere egin dituzte zerbitzuak hobetzeko, hala nola pabilioi eta bulegoetan zuntz optikoko zerbitzu hobeak jartzea, prezioak doitzea, erabilpen komuneko eremuak atontzea, aparkaleku gehiago egitea, hondakinen kudeaketa selektiboa hobetzea eta enpresa ekimen anitzagoak aukeratzea.\nAzken ondorio gisa, Sprilur Taldeak eutsi egiten die aurreko zundaketetan jasotako bezeroen asebetetze indizeei, eta behar diren neurriak hartuko ditu bere industrialdeetan kokatutako enpresa ekimenen arteko bizikidetza hobetzeko.\nSprilur-ek Ikerfel enpresari eskatutako azterlana egiteko, metodologia kuantitatiboa erabili da, hau da, Sprilur-ekin harreman komertziala izan duten 38 enpresa eta Industrialdeak sozietateekin harreman komertziala izan duten beste 79 elkarrizketatu dira, eta elkarrizketa horietako 28 erabili dira. Lan horren helburua izan da jakitea zein den asebetetze-gradu global eta zehatza, kontuan hartuz hainbat parametro: arreta komertziala, produktuaren aurkezpena, espazioen kokapena, produktua, prezioa eta finantzaketa. Orobat aztertu nahi izan da Sprilur/Industrialdeak sozietateek ematen duten zerbitzuaren kalitatea, bezeroen leialtasuna, gomendioak eta etorkizuneko kontratazioa.


Laster DJI drone bat pilotatu ahal izango da Windows 10 | gailu batetik Gadgeten berriak\nBadirudi Microsoft gailua eta DJI markako dronea duten erabiltzaile horiek guztiak zorionez daudela. Bi enpresek hitzarmen bat sinatu berri dute Windows 10 sistema eragilea erabiltzen duen edozein gailu, dronaren pilotatzea ahalbidetuko du.\nHorrek droneen datuak kontrolatzeko edo ikusteko aukerei ateak irekitzen dizkie kontrolatu ahal izateaz gain eta, jakina, hau guztia. Windows 10 edozein ordenagailutatik. Microsoften arabera Build 2018 garatzaileen konferentzian, Seattle hirian, 700 milioi ordenagailu, tableta eta ordenagailu eramangarri baino gehiago daude orain DJI droneak kontrolatzeko gai izango direnak.\nZalantzarik gabe Microsoft eta DJI teknologiako bi erraldoi dira eta bakoitzak bere lana egiten du hori posible izan dadin. Honen gauzarik garrantzitsuena da bi enpresek segmentu honetan haztea nahi dutela eta bien berrikuntza teknologikoekin, ziur asko zerbait ikusgarria jaiotzen dela batasun horretatik. Garrantzitsuena da, gutxienez, orain DJI drone bat dutenek eta hegan egin nahi dutenek edo Windows 10 ordenagailuko datuak ikusi nahi dituzten guztiek egin ahal izango dutela.\nHonetara Horrez gain, Azure IoT Edge-k eskaintzen dituen irtenbideak eta Microsoften adimen artifizialeko zerbitzuek eskaintzen dituzten beste aukera mota batzuk besteak beste, nekazaritzan, eraikuntzan eta herritarren segurtasunean, besteak beste. Horrekin, drone ikusgarri baten abantailak hobetu eta Microsoften adimenaz baliatu nahi da. Zalantzarik gabe, konbinazio ona da.\nArtikuluaren bide osoa: Gadgeten berriak » General » Berri » Laster, DJI drone bat pilotatu ahal izango da Windows 10 gailu batetik


Iruñerria Ezkaba menditik ikusia.\nIruñerria haran obalatua da, Arga ibaiak eta honen ibaiadar diren Ultzama, Elortz eta Arakil ibaiek sortua eta soslaitua. Bi gune desberdintzen dira, bata Iruñea eta inguruko dentsitate handiko gunea, eta bestea zereal eta gari zelaien kanpoaldeko nekazaritza gunea. Hiria "olio orban" moduan zabaldu da azken urteetan ekialde, hegoalde eta mendebalderantz. Iparraldean, San Kristobal mendia eta ekialderantz hedatzen diren gainek hazkundea mugatu egiten dute, eta hegoaldean, Erreniegak eta inguruko mendiek.\nSakontzeko, irakurri: «Iruñerriko Mankomunitatea»\nIruñerriko Mankomunitatea toki erakunde publikoa da, Nafarroako 50 udalerriz osatua (horietariko asko, Iruñerritik kanpokoak). Iruñea da mankomunitateko udalerri handiena eta erdigune geografikoa. Ur-horniketaz, saneamendu eta arazketaz, eskualdeko hiri garraioaz eta hiri hondakinak biltzeaz arduratzen da, besteak beste.\n2007ko urtarrilaren 1ean, mankomunitateak 329.531 biztanleri ematen zien zerbitzua.\nIruñeko zitadela elurpean.\nBatez besteko tenperatura (°C) 5,2 5,5 9,4 10,9 16,3 17,7 21,2 21,8 19,2 14 6,3 4,8 12,6\nTenperatura eta prezipitazioak neurtzeko erakunde ofizialek ezarritako hiru estazio meteorologiko daude Iruñerrian: Nafarroako gobernuak Iruñearen erdialdean eta Larrabiden dituen bi estazioak, eta Espainiako AEMET meteorologia zerbitzuak Noaingo aireportuan duena. Euri gutxien jasotzen duena aireportukoa da, hegoalderago dagoelako.\n1960ko hamarkada osteko auzoakAldatu\nXXI. mende hasieraAldatu\nBilakaera inguruko herrietanAldatu\nIruñea, Iruñerriaren barneAldatu\nIruñerria osatzen duten udalerrien mapa\nIruñerriko gune metropolitarra\nIruñerria honako udalerriek osatzen dute.\nAntsoain: 10.938 biztanle 2012an.\nGalar Zendea: 1.865\nZizur Nagusia: 14.084\nZizur Zendea: 3.663\nGarraioa eta ErrepideakAldatu\nIruñerriko Eskualdeko Hiri Garraioaren lineakAldatu\nIruñeko tranbia edo metrobusaAldatu\nIruñeko autobus geltoki berriaAldatu\nNafarroa 2012 plagintzaAldatu\nEraikuntzan edo EraikitaAldatu\nMutiloa eta MutiloabitarteAldatu\nKrisialdi ekonomikoaren eraginaAldatu\n↑ Antonia Sola Alayeto (1999): Geografía general de Navarra, Nafarroako Gobernuko Hezkuntza eta Kultura Departamentua. Ikus «Cuenca de Pamplona» ataleko udalerri zerrenda, 21. orrialdean.\n↑ Albistea ya.com webgunean.\n↑ Diario de Noticias egunkaria.\n↑ Berriobeitiko udalaren webgunea.\nAzken aldaketa 24 uztaila 2020(e)an, 14:42(e)tan\nOrriaren azken aldaketa: 24 uztaila 2020, 14:42.


TALDE HANDI BAT ETA KUDEAKETAREN ARLOKO ZORROZTASUNA DIRA JUAN MARI ABURTOREN GAKOAK ETORKIZUNEKO BILBO ERAIKITZEKO - Juan Mari Aburto TALDE HANDI BAT ETA KUDEAKETAREN ARLOKO ZORROZTASUNA DIRA JUAN MARI ABURTOREN GAKOAK ETORKIZUNEKO BILBO ERAIKITZEKO - Juan Mari Aburto\nJuan Mari Aburto Bilboko Alkate eta berrautaketarako EAJ-PNVren hautagaiak amaiera eman dio, “Etorkizuneko Bilbo” deritzona eraikitzeko hauteskunde-programan zehaztutako proiekturik nabarmenenen azken bi asteotako aurkezpen-errondari. Amaierako ekitaldian, igandeko hauteskundeetarako gogoeta-egunaren bezperan, lantaldea aurkeztu du, Euzko Alderdi Jeltzalearen “lan egiteko moduaren eta estilo bereizgarriaren” giltzarrizko osagaia, haren esanetan. Hitz hauekin laburbildu du aipatutako estiloa: “zintzotasuna, konpromisoa, hurbiltasuna, erabateko zorroztasuna kudeaketan, eta lana, lana eta lana”.\nDatozen lau urteotan ondoan izango duen taldeari dagokionez, eskarmentua eta gaztetasuna uztartzen dituela adierazi du, eta udal kudeaketan duen prestakuntza eta esperientziaz gain, balio sendoetan ondutako talde euskalduna dela gaineratu du, Bilbokoa izateaz eta auzoetakoa izateaz harro dagoena. “Emakume eta Gizon hauek herritarrengandik eta hauen beharretatik hurbil daude, eta nik bezala, den-dena emango dute hiri handi honetako pertsona guztien alde, izan ere, Bilbo da gure bizia”, esan du.\nHorrekin batera, Aburtok bere jardunari eutsiko dioten printzipioak aldarrikatu ditu, “gure izaeraren gidalerroak”: kudeaketa arloko zorroztasuna, kontu garbiak eta zorrik eza, gardentasunari buruzko zerrenda guztien buru jarraituz eta nazioarteko kudeaketarik oneneko hirien arteko kokapenari eta aitorpenari eutsiz.\nKudeaketa ona, herritarren parte-hartzea eta gardentasunari buruzko proposamenen aurkezpena, Areatzan.\nEra berean, udal zerbitzuen kudeaketa bikainean aurrera egiteko asmoz, administrazioa modernizatu eta gazteagoa egiten jarraituko duela aurreratu du, Herritarren Parte-Hartzea bultzatuz eta aliantza estrategikoak indartuz funtsezko proiektuak gauzatu ahal izateko; hala nola, Abiadura Handiko Trena, Zorrotzan trenbideak lurperatzea, Unibertsitate arloko Proiektuak edo hiriaren nazioarteko sustapena.\nAmaitzeko, hautagai jeltzaleak eskerrak eman dizkie azken agintaldian ondoan izan dituen zinegotziei, baita agintaldi berrian Bilboren aldeko ahaleginean bidelagun izango dituenei ere. “Bilborentzat eta Bilboren alde lan egitea ez da erraza –esan du–, baina merezi du, izan ere, Bilbo gure bizia da”.


Orain bai prest – Independentea\nArgitalpenak eten dira.\nGure bertsioa / Kote\n2021ko urriak 30 2021ko ekainak 27\nEta honekin kitto. Agur mezuak eta azken arrantzak argitaratuta, eta miraririk egon ez denez, jarduera bukatutzat ematen dugu. Agian iruzkinei eta mezu elektronikoei erantzungo diegu. Hemeroteka, bideoteka, audioteka, autoreen atala, hau da, guneak erabilgarri jarrai dezan mantenimendua egingo diogu, behintzat datozen hilabeteetan. Eguneroko argitalpen jarduera, aldiz, mezu honekin eten da.\nGauza asko gelditu dira kontatu gabe, baina orain beste kontu profesional eta pertsonalak artatzeko beharra agintzen du barneak.\nEskerrik asko, Kote, alternatibak marrazteagatik, eta Independentearen etenean bizitakoaren argitze-ariketarengatik, eta hirugarren adibide extrarengatik: Malthus eta besteen ezinegona.\nNiri dagokidanean, barneko ahotsaren aginduei obedituz idatzi nuen Independenteako helbide elektronikora, aurrena esker mezutxo bat, gerora nire lehen artikulua bilakatu zena. Eta xuxurla temati berak eraman ninduen hilabeteetan gero eta gehiago murgiltzera txoramen eder honetan. Hitz bakarra hautatzen jarrita, ahalduntzailea izan dela esango nuke, orain barregura sortzen baitit garai hartan iruzkin bat nire izenean idatzita uzteak lotsa ematen zidala gogoratzeak.\nEsperientzia izugarri aberasgarria ere izan da, maila askotan. Adibidez, ezagutzei dagokienean, ikuspuntu aniztasun honetan murgildu eta barnean durundi egiten duten horien atzetik bilaketan jarraitzeko piztutako argi guztiak, unibertsitateko hiru urtetako “ikaskuntza” buruz ikasi eta jarraian okaztatuak baino askoz emankorragoak izan dira.\nTerapeutikoa ere bai, merke-merkea gainera, halabeharrez aurre egin beharreko egoera berri eta zorabiagarriek barne-kontraesanak azalarazi eta mamuei aurpegia emateko aukera ordezkaezinetan jarri bainaute behin eta berriz.\nAzken hilabeteotan Independentean eguneroko edizio lanari eusten aritu naizen aldetik, ohore bat ere bada tresna hau ahalbidetzen jardun izana.\nHarreman-arloan zer esanik ez. Ez adiorik!\n6 erantzun “Orain bai prest” bidalketan\n2021ko ekainak 27, 16:28\nAdiorik ez adierazpen askatasunari.\nGero arte eder bat.\n2021ko ekainak 27, 22:26\nMilesker Haizea! Kote goizeko Ihintzak busti eta arratsaldeko Haizeak lehortu duenean izan gara INDEPENDENTEAK…..\n2021ko ekainak 27, 22:29\nNire euskara oso pobrearekin, oso urrutitik ZORITXARREZ idazten dizuet, Europako koronazirko orokorra, dramatiko eta baita tragiko honetan. Piztu duzuen argitxo bikain honekin, auzolanarekin, hazi sakon bat utzi duzue, dugu, inkontziente kolektiboan ere. Denontzat, lasai, denborak esango du!\n2021ko ekainak 28, 11:03\nEskerrik asko Haizea eta independientea bultzatu duzuen guztioi, gezur bat bizitzen ari ginela sentitzen genuenontzat oso garrantzitsua izan da egin duzuena. Argia eman diozue bide ilunari.\n2021ko ekainak 28, 12:22\nMila esker Haizea, hitz jolasari bide eman izanagatik.\nPlazer bat, besarkada bat!\n2021ko ekainak 28, 16:09\nOperazio hau esna iragan nahi izan bai dugu, mingarriago den arren, baitakigu “zuk lokartu egingo nauzu, bai, baina gero nork jarriko dit iratzargailua?” esan anestesistari, eta zer gertatu zitzaion Lazkao Txikiri.


Koldo Tapia - Biografiak - BDB. Bertsolaritzaren datu-basea\nTapia Garmendia, Koldo\n1946\tZizurkil\t+ Zizurkil < Tolosaldea < Gipuzkoa < Euskal Herria\nBaserrian ez, baina baserri giroan sortua da Koldo Tapia (Zizurkil, Gipuzkoa, 1946), eta bertsotara amonari entzundako bertso zaharrak entzunez zaletua. Bestelako zeregin batzuetan murgildu zen hala ere gazte zelarik, frankismo beteko garai «konpultsiboan». Herri mugimenduetan aritu zen, kartzela egokitu zitzaion lehenik, klandestinitatea gero, Bartzelonara ihesa... harik eta, kontu haiek guztiak alde batera uztea erabaki eta gero, 80ko hamarkadaren hasieran, Santurtziko euskara arduradun plaza eskuratu zuen arte. Harrezkero kulturgintzan egin duen lana ordura artekoarekin zuzenean lotuta dagoela uste du hala ere, garai hartako eskarmentuan izan baitu oinarria, neurri handi batean. [Juan Luis Zabalak egindako elkarrizketa: http://ttiki.com/25810 ]\n1980ko hamarkada hasieran Amurizak martxan jarritako eskolaren emaitza; 1982ko txapelketara mugatu zen bere jendaurreko bertso-jarduna. 1985-86ko txapelketa amaiturik buru-belarri lotu zitzaion Euskal Herriko Bertsozale Elkartearen sorrera eta antolaketari. Bertsozale Elkarteko idazkaria eta eragile nagusienetarikoa izan da bere sorreratik 2007 urtera arte. Sustapen, Ikerkuntza eta Transmisio sailetako eragiletza ardurak izan ditu.


Susa literatura - Elkarrekin esnatzeko ordua\nAzaleko irudia: Antonio Gezala, Ate birakaria 1927 (zatia)\nKarmele Urrestiren lehen oroitzapena\nLEHEN ZATIA (1927-1943)\nArtisten gaua Ibaiganen\nMaitasuna Belloyko Jauregian\nBosgarren Etorbideko egunerokoa\nBIGARREN ZATIA (1943-1950)\nGaitzizenez, Dario Landa\nZabaldu gabeko opari bat\nHIRUGARREN ZATIA (1953-1979)\nDenok batera berriro\nHaur talde bat Washingtongo Etxe Zurira bisitan iritsi da 1940ko abenduaren 25ean. Zain dituzte Franklin Delano Roosevelt eta Eleanor Roosevelt. Presidentea garai eztian dago, azaroan hautatu berri dute-eta hirugarren agintaldirako; haizeberriturik dator gainera, presidenteorde berria izango du alboan, Henry A. Wallace ezkertiarra. Oparia dakarte haurrek, Gabonetako jaiotza bat. Pertsonaia biblikoek euskal jantzi tradizionalak daramatzate soinean eta baserri itxura du Belengo estalpeak. Bezuza eman ahala Hator, hator mutil etxera abestu dute. Erbestean den semeari etxera itzul dadin eskatzen zaio kantuan, familiarekin batera igaro ditzan Gabonak. Nahiz eta kanta antzinagokoa izan, testuinguru honetan Gerra Zibilaren eraginez munduan zehar barreiaturik dauden haur errefuxiatuei buruz dihardu.\nNon eta Etxe Zurian, gerratik ihesi zihoazen haur batzuk kantari aritzea, nori eta Estatu Batuetako presidenteari, oihartzun handiko berria izan da, Manu Sotak emandako lehen propaganda kolpea. Albistea Euzko Deya agerkarian, munduan barrena sakabanatuta dauden euskal errefuxiatuak irakurtzen duten hedabide nagusian argitaratu da abenduaren 30ean. Roosevelt senar-emazteen argazki batek laguntzen badu ere berria, hauek Norvegiako printzeekin ageri dira erretratuan, eta presidentearen ama Sara Delanorekin, lorategiko banku batean eserita. Ez dago euskal haurren arrastorik. Benetan gertatu ote da hitzordua? Edo Manuk asmatua da goitik behera?\nManuel Intxaustik eta Manu Sotak zuzenean presidentearekin hitz egiteko paradarik izan ez zuten arren, badirudi enkontrua gertatu zela, baina protokolo kontuengatik ez zietela harekin argazkiak egiten utzi. Sari handia izango zen hori, baina politikoki konprometituegia Rooseveltentzat.\nManu Sotaren ordenatu gabeko paper anabasan aurkitu nuen makinaz idatzitako ohar bat egun horri buruzkoa. Berak idatzi zuen albistea, berak bidali zuen Euzko Deya agerkarira. Aldea dago Manuk idatzi zuen testutik astekarian agertu zen bertsiora. Aldizkarikoa ia osorik adorea emateko mezu politikoa da. Manuk, ordea, zehaztasun gehiago ematen ditu; zer kanta abestu zuten kontatzen du, adibidez, eta nor izan zen haur kantariei abestia irakatsi ziena, New Yorkeko neskatila euskaldun bat, Balentin Agirre jatetxeko ugazabaren alaba. Sotak aipatzen du, umeei gozokiak eta freskagarriak eman zizkiela Eleanorrek.\nGiza eskubideen urraketen aurka egiten zuen lanarengatik aintzat hartua zen Eleanor Roosevelt. Gerra Zibiletik ihes egindako haurrei sostengua emateko talde bat ere sortu zuen Estatu Batuetan, askotariko intelektual eta zientzialariekin, esate baterako, Theodore Dreiser, Lillian Hellman, Albert Einstein, Dorothy Parker, Thomas Mann edo Edna St. Vincent Millay; eta urte batzuk geroago, Bigarren Mundu Gerra bukatu ondoren, Eleanorrek sustatuko du Nazio Batuen Giza Eskubideen Karta ere.\nHorren karietara, non edo non irakurria nuen Etxe Zurian bertan babestuta izan zutela gerratik ihes egindako ume errefuxiaturen bat, baina informazioa ez zen zuzena. Duela gutxi jakin da Eleanorrek hiru haur hartu zituela seme-alabatzat eta beraien ardura izan zuela adin txikikoak ziren bitartean: Janina Dybowska, naziek Polonia hartu zutenean zurtz geratu zen neskatoa; Tommy Maloney, Londresko alemanen bonbardaketen ondorioz gurasorik gabe geratu zen mutikoa; eta Kerman Mirena Iriondo, zortzi urte zituela beste milaka haurrekin batera Habana ontzian Bilbotik ihes egindako euskalduna. Eleanor Roosevelt arduratu zen haren heziketaz hemezortzi urte bete zituen arte, baina mutila ez zen sekula bizi izan Washingtonen, Londresen baizik. Behin besterik ez zuen haurra bisitatu presidentearen andreak, 1942an.\nEleanorrek maiz leporatzen zien hala bere senarrari nola Winston Churchilli oso gutxi egin zutela Espainiako Errepublikaren alde, eta eztabaida sutsuak ere izan zituzten horregatik. Argi dago Franklin Delano arduratuago zegoela bestelako kontu batzuekin.\nNolanahi dela, 1940 eta 1941 urteetan Manu Sotaren obsesioetako bat izango da, kosta ahala kosta, Roosevelt presidentearengana zuzenean iristea.\nManuel Intxaustiren seme-alabak izan ziren Etxe Zurira kantari joandako umeak. Euskal jatorriko abokatua zen Intxausti, Filipinetan jaioa baina Amerikako Estatu Batuetan hiritartua, familia oso aberats bateko oinordekoa. Donibane Lohizunen zuen ohiko bizilekua, baina Europan gerra piztu zelarik New Yorkera aldatu zen, White Plainsen zeukan etxera. Ez zen edonor Intxausti Washingtongo administrazioan, ezagun asko zuen hango barrunbeetan, hala nola, Douglas MacArthur jenerala.\nManuel Intxausti izango da Manu Sotari laguntza handiena emango dion gizona zentzu guztietan, hala diruz nola kontaktuak lortzen. Washingtongo Gobernuari Jose Antonio Agirreren egoeraz ohartaraziko diote, Estatu Batuetan onar dezaten errefuxiatu gisa.\nLehendakaria ezkutuan zegoen 1940ko maiatzaren hasieratik, halabeharrak hala nahi izan zuelako, ezen opor egun batzuk hartzea deliberatu zuen eta irten egin zen Paristik, maiatzaren 8an hain justu. Frantziako mugatik hur dagoen Belgikako La Panne herrirantz abiatu zen, han atseden hartu eta senitartekoekin egun batzuk pasatze aldera. Baina ez zen zortekoa izan Agirre, edo bai, nondik begiratzen den. Hitlerrek Belgika, Holanda eta Frantziaren kontrako erasoaldia egun horietan hasi zuen eta Jose Antonio Agirrek ezin izan zuen Parisera itzuli.\nBelgikatik Alemaniara jo zuen, Berlinera, munstroaren sabelean aurkituko ez zutelakoan. Itxura eta izena mudatu zituen han. Inizial berak zituen deitura berri bat onartu zuen —Panamako kontsul batena— garai hartako espioiek egin ohi zuten moduan. Jose Antonio Agirre Lekube ordez Jose Andres Alvarez Lastra.\nEz zen gutxiagorako, ihesean zebiltzan politikari eta artisten ehizan ziharduen Jose Felix Lekerika enbaxadoreak Frantzian. Lluis Companys Kataluniako presidentea bere aginduz atxilotu zuten, eta Gestaporen eskuetan utzi; Francoren oniritziarekin, Bartzelonako Montjuicen fusilatu zuten 1940ko urriaren 15ean. Lekerikak jomugan izan zituen beste batzuk ere: Federica Montseny ministro anarkista, Max Aub idazlea, Julian Zugazagoitia politikari sozialista eta gehiago. Batek daki, Agirre Belgikara oporretara joan izan ez balitz, bera ere atzituko ote zuen Parisen.\nLehendakaria nortasuna itxuraldatuta ibili zen Berlinen, magia trikimailu bat balitz legez 1941eko abuztuaren 27an Rio de Janeiron jendaurrean agertu zen arte.\nManuel Intxausti eta Manu Sotaren betebehar nagusia Estatu Batuetako gizartean eragitea izango zen: propaganda lana, eta ongi kokatuta zeuden politikari, intelektual eta kazetari eraginkorren lagun bihurtzea, batez ere Washingtonen boteretsuak ziren katolikoena. Dena den, bide meharra zen hori. Vatikanoak Francoren alde egin zuen lotsagabeki eta Espainiako Gobernu garaitua komunistatzat hartzen zuten Atlantikoaz bestaldeko katoliko gehienek. Komunismoak ezinikusi eta ikara handiak sortzen zituen Estatu Batuetako elite zuzendariaren artean. Manu Sota, lotu zituen hamaika hitzorduetan, ahalegintzen zen azaltzen euskaldunok bestelakoak ginela, Jose Antonio Agirre ez zela komunista, katolikoa eta demokrata baino, ez Franco zaleak bezala, zeinak katolikoak bai baina totalitarioak ziren. Tamalez, hori dena ulertaraztea benetan zaila izango zaie Sotari eta Intxaustiri, 1941eko abenduaren 7an Japoniak Pearl Harborreko erasoa burutu arte.\nIdazle eta pentsalari aurrerakoien artean, aitzitik, hobea izan da erantzuna; nazioarteko brigadetako kide ohiak dira gehienak, edo eta judu ezkertiarrak.\nBilboko liburu-denda ederrenetakoan, Astarloan, Ernest Hemingway idazleak Manu Sotari Honolulutik idatzitako eskutitz bat irakurri dut. Gutunean azaltzen dio New Yorken elkar ikusteko gertu dagoela Hemingway eta ondo baino hobeto dakiela Euskal Herriaren berri, Habanan lagun dituen hainbat pilotariri esker. Hemingwayrekin batera, Jay Allen kazetari ezaguna izango du Manu Sotak beste aliatu gertuko bat.\nEstatu Batuetako Estatu Departamentuak, hala ere, zeken jokatuko du Euskal Delegazioarekin. Ez du inolaz ere Franco haserretzeko asmorik, ez luke nahi hura gerran sartzea Ardatzeko herrialdeen alde. Horrexegatik, alde guztiekin ondo konpontzen ariko dira, euskaldunei konfiantza apartekorik eman gabe.\nEuskal Herriaz Estatu Departamentuan benetan zer pentsatzen zuten jakiteko premia zeukan Manu Sotak, baina aski informazio lortzen ez zuenez, etsita, eta gizon liraina zela jakitun, ideia bihurri bat otu zitzaion: Washingtonen lan egiten zuen emakumezko idazkari batengana inguratuko zen, hura limurtzen saiatuko zen, informazioa aterako zion.\nOhantzean elkarrekin etzan direnean, ordea, gauzak ez dira andreak espero bezain ondo gertatu, ezta Manuk uste bezain erraz ere, oso baldarrak dira-eta honen ahaleginak.\n— Hasieratik esan behar zenidan gizonezkoak laket dituzula, eta ez emakumeak —errieta egin dio—. Politika kontuak baino jakin nahi ez bazenituen niregandik, trago batzuk hartuko genituen, eta kito.\nManu Sotaren gutunei kasu eginez gero, 1940an ezinegona eta tristura nabari dira letretan. Bizitza sozial bizia du, egia da hori, baina herrimina handiagoa da gehienetan. 1940ko otsailaren 25ean, Grace Moore opera kantariaren etxean afalduko du eta Begoña Sota arrebari esango dio malenkoniatsu, “beti oroitzen naiz gure gurasoek Ibaiganen ematen zituzten jai eder haiez”. 1940ko apirilaren 29an amari igorriko dio gutuna. “Afaria antolatu genuen Delegazioan. Bikain atera zen, eta hori zartagina ia kabitzen ez zen gailu elektriko baten gainean prestatu behar izan nuela”.\n1940ko urriaren 10ean Pako Zamakonari idatziko dio Caracasera, Txomin Letamendiz galdezka: “Bada mende bat Txominen berririk ez dudala. Idatzi nion azken eskutitzari ez dio erantzunik eman. Esan zidaten taberna bat zabaltzera doala. Bera ez bada izango lokaleko bezerorik onena dena ondo joango da. Baina bera izanez gero bezerorik onena, esaiozu Karmeleri hesola bat hartu eta buruko kizkur bat bera ere sano ez uzteko”.\nCaracasko Alta Gracia auzunean bizi ziren Karmele Urresti eta Txomin Letamendi, Ikerne txikiarekin. La Pastora urbanizazioko etxe kolonial bat hartu zuten Garate eta Aretxabaleta familia bilbotarrekin batera. Barealdirako abagunea idoro zuen bertan bikoteak. Bake-une bat erbestean, ume txikia hazi eta Europako gerra giroaz zertxobait atzentzeko. Egunak konturatu gabe igarotzen ziren hiriburuko giro epelean, beste mundu bat zen hangoa, beste era batera antolatuta zegoen denbora.\nVenezuelara joandako errefuxiatu euskaldunek segituan aurkitzen zuten lana. Ondo hartuak izan ziren. Andana bat Estatu Batuetako konpainietako petrolio zelaietan hasi zen beharrean. Baina ez horretan bakarrik. Caracasen ez ezik Venezuelako bazter askotara barreiatu ziren, zeuden oihanean, zeuden kostaldean. Esate baterako, Jose Mari Solabarrieta, Karmeleren osaba eta Errepublika garaian Ondarroako alkate izandakoa, arrantza lanetan hasi zen. Hiriburuan nagusiki europarrekin zituzten harremanak, erbesteratuak haiek ere, edo herrialdea ustiatzen ziharduten estatubatuarrekin.\nKarmele erizain ari zen Gutierrez Alfaro doktorearen klinikan; Basurtuko garaian ezagutu zuen Gonzalo Aranguren medikuak lagundu zion lan bila, bera ere erbesteratua baitzegoen Caracasen. Halandaze, Txomin arduratuko zen ume zaintzan.\nBaina ez luzarorako. Behinola, senarra emaztearen bila klinikara joan delarik, eta sarreran harengatik galdetu, andari batek lotsagabe esan dio: “Karmen? Emakume lirain bat?”. Txomin jeloskor jarri da, ez zaio batere gustatu portaera.\n— Karmele, erizain lana utzi behar duzu.\n— Zertara dator hori?\n— Hau ez da zuretzako moduko tokia —zakar samar muturtu zaio.\n— Dirua behar dugu. Ez dut ulertzen azkenaldiko zure tema.\n— Haurdun zaude...\n— Baina oraindik ez da eragozpena.\n— Atseden pixka bat ondo etorriko zaizu.\n— Hori egia da. Ikernerekin ere denbora pixka bat gehiago egon behar nuke.\nHilabete batzuk barru, 1941eko otsailaren lehenean, zapatu batean, bigarren haurra jaio da, mutiko bat, aitaren izen bera hartuko duena: Txomin, Letamendi Urresti. Urte eta erdiko aldea du arrebarekin, panpina baten antzeko oparia da oinez arin ibiltzen ikasi duen Ikernerentzat.\nFranklin Delano Roosevelten ahotsari adi zegoen Manu Sota kafetegi batean, 1941eko urtarrilaren 6an irratiz mintzo baitzen presidentea, “Lau libertateen hitzaldia” eskaintzen. Gizabanakoak lau askatasun nagusi dituela egin zuen aldarri: adierazpen askatasuna, pentsamendu eta erlijio askatasuna, duintasunez bizitzeko eskubidea eta beldurrik ez izateko eskubidea. Baina Manu Sotak ikaratuta segitzen zuen, zauritutako piztia bezala, Euskal Herriaren etorkizuna Bigarren Mundu Gerraren ostean nolakoa izango zen zalantzaz beterik.\nBakarrik paseatzen zen New Yorken, liburuak erosten zituen eta museotan hartzen zuen atseden. “Frick Collectionera joaten naiz arratsalde batzuetan, milioidun batek utzitako museo txiki bat da, eta abantaila du etxe partikularra dela funtsean, eta koadroen ospitale bat dirudi, ez museo desatsegin horietako bat. Grecoren lan eder bati begira zauden bitartean organo edo ganbera-musika kontzertu bat entzuten ari zara, eta horrek kontenplaziorako prestatzen du espiritua”.\nFrick Museoaren negutegiko aulki batean eserita dagoela, Pako Zamakonaren gutuna irakurri du. Berri onak dakartza adiskideari buruz: “Txomin Letamendik oso ondo irabazten du bere tronpetarekin”. Eskutitzak adorea eman dio Manuri, eta sentitu du agian gauzak haize alde ipiniko direla berandutu gabe.\nHein batean Hemingwayren eta Allenen laguntasunari esker, New Yorkeko literatur giroan sartuko da Manu Sota. Parte hartuko du Deserriko PEN Club elkartearen inaugurazioan eta buruz buru ezagutuko ditu Thomas Mann, Stefan Zweig, Sinclair Lewis, Sigrid Unset, Somerset Maugham eta Andre Malraux idazleak.\nWashingtongo politikan ere abagunea zabaltzen ikusiko du. 1941eko abuztuaren 14an USS Augusta gerraontzian Rooseveltek eta Churchillek “Atlantikoko gutuna” agiria adostu dute. Hirugarren puntuak honela dio: “Errespeta dakion munduko herri orori zein gobernu motaren arabera bizi nahi duten hautatzeko eskubidea, eta independentzia eta eskubide subiranoak berreskura ditzatela eskubide horiek indarrez galdu dituzten herri guztiek”. Manuk ez du aukera galdu nahi. Atzendu gabe idatziko dio Roosevelti berriro; eta eskutitz honek ere erantzunik izango ez duen arren, hala ere Washingtongo administrazioko idazkari batek gorriz azpimarratuko du Sotaren gutuneko esaldi hau: “Jakizue gure indarren neurrian lagun dezakegula gizateria totalitarismoaren zamatik libratzeko misio handian”.\nManuel Intxausti ere urrats bat aurrera ematera deliberatu da. Ordura arte hotel ezberdinetan kokatu eta aldatu izandako Euskal Delegazioarentzat egoitza finkoa sortzea erabaki du, gastu guztiak bere gain harturik. New Yorkeko Bosgarren Etorbideko 30 zenbakian, Washington Square plazatik hurbil, idatziko du Manu Sotak bere egunerokoa aurrerantzean.\nAzal urdina du eskuz idatzitako Manuren egunerokoak. New Yorken egon zeneko garai interesgarriena jasotzen du, beharbada, 1941eko urriaren 17tik azaroaren 21era arteko kontakizunak. Nola antolatu zuten Intxaustik eta biek Jose Antonio Agirreren etorrera, zelan iritsi zen Lehendakaria New Yorkera, Erresuma Batuko eta Amerikako Estatu Batuetako zerbitzu sekretuekin izan zituzten harremanen hasiera, eguneroko bizimodua. Dena.\nHonelaxe hasten da:\n1941, urriak 17.\nKontent, Jose Antoniok Montevideon izan duen harrerarengatik. Presidenteak, estatu-ministroak eta artzapezpikuak audientzia eman diote. Bere omenez meza handi bat antolatu dute aire zabalean Uruguaiko Libertateen Irudiaren aurrean. Diputatuen Ganberak bilkura berezi bat egin du berari gorazarre egiteko. Hitzaldiak, oturuntzak. Uruguaitik bidaltzen ari zaizkidan kableak lehertu egingo dira, hain dira adeitsuak.\nGaur iluntzean Intxausti Washingtonera joan da Estatu Departamentuarekin hitz egitera Jose Antonioren etorreraz. Lehendakaria ez denez herrialde bateko presidente “ofiziala”, begi onez ikusi dute hura hona etortzea, baina ardura handirik hartu gabe, Espainiako enbaxadorea ez haserretzearren.\nNire beldurrak bete dira. Intxausti burumakur itzuli da Washingtondik. Estatu Departamentuan esan diote bihotzez nahi dutela Jose Antonio hemen babestu, baina edozein harrera egitearen aurka daudela erabat, eta adi egongo direla kaian bere zain jendea bilduz gero, eta hala balitz, lehorreratuko dutela lehenago beste toki batean. Arrazoiak: Amerikako Estatu Batuen eta Espainiaren arteko harremanetan tirabirak daude eta ez dute Franco Ardatzera gehiago hurreratzerik nahi. Espainiako enbaxadaren eragozpen kexu baten beldur dira, eta ondorioz krisi humanitario bat sortzeko aukeraz, larrituta baitaude Jose Antoniok Montevideon eta Buenos Airesen izandako harrera abegitsuekin.\nEstatu Departamentua gero eta estuago dago Jose Antonioren bidaiarekin. Atzo Intxaustik bi idazkariorderekin hitz egin zuen, eta esan zioten honek “ondorio politiko larriak” izan ditzakeela. Horregatik nahi dute Trinidaden lehorreratu dadin, eta gero handik hegazkinez Miamira.\nIntxaustik Jose Antonioren kable bat erakutsi dit, esanez Trinidadeko irtenbidea ez duela onartuko “euskal duintasunagatik”. Ataka zail batean jartzen gaitu horrek. Intxaustik Estatu Departamentura hots egin du eta esan diote Trinidaden lehorreratu behar duela, bai ala bai, ezen, New Yorken lehorreratuko balitz, beldur baitira ez euskaldunez baizik eta istiluak sor ditzaketen inkontrolatuez.\nIntxaustik eta biok Jose Antoniori kablegrafiatu diogu mezu bat, azalduz gure ikuspuntua zein den eta hausnar dezan. Bestalde, Intxaustik Washingtonera idatzi du, itxaropen handirik gabe, iradokiz New Yorken egin litekeela lehorreratzea, baina ez Nasa Nagusian.\nManuel Intxausti goizean goiz Euskal Delegaziora ailegatu zelarik Manu Sota lo zegoen idazmahaian, burua besoen gainean etzanda. Besoen azpian, egunerokoa; bazter batean, whiski botila erdi hutsik, pipa itzalia eta tabako lipitsak paperen artean.\n— Manu, txukundu pixka bat. Croydonera gonbidatuko zaitut gosaltzera. Albisteak dauzkat.\nHotelera iritsi orduko Lehendakariak bidali berri zuen kablea erakutsi zion.\n— Onartu du Trinidaden lehorreratzea.\n— Eskerrak. Baina amorratu egiten nau Lehendakaria horrela tratatzeak, heroi baten moduan egin behar genion-eta harrera.\n— Ez zaitez nahigabetu, Manu. Badatorrela, hori da garrantzitsua. Gero gerokoak.\n— Bai, baina atzeko atetik sartuko da. Lotsagarri.\n— Arrazoi osoa duzu. Dena den, kontuan har ezazu hemen gauzak astiro doazela. Estatubatuarrak ez daude prest zirt edo zart egiteko.\n— Duela gutxi Johnny Agirre izeneko soldadu bat etorri zitzaidan Delegaziora. Euskal jatorriko amerikarra. Esan zidan soldaduak ez daudela gerrarako gertu. Hura zegoen kuartelean ehun eta hogei lagunek egin dute buruaz beste.\n— 14ko Gerran beraiek ziren ba zangarrenak!\n— Eta gero Eliza dago, hain atzerakoia. Gogoan duzu igandeko sermoia? Roosevelten politiken aurkakoa, Ingalaterrari laguntza apur bat ematearren bakarrik. Erdi komunistak omen dira haiek ere. Ez zait gogorik geratzen mezetara joateko. Aputziren ideietatik gero eta gertuago nago.\n— Nor da Aputzi hori?\n— Nire aita espirituala. Duela pare bat hilabete Downtown clubera joan nintzen, kazetari batekin geratua bainintzen. Eta han, handikien artean, hara non topo egiten dudan Eibarko anarkista batekin. Zapatak garbitzen ari zen Aputzi. Ihes egin behar izan zuen Eibartik, sanjuan sutan panfleto libertarioak banatzeagatik. Geroztik berarengana joaten naiz zapatak garbitzera, eta nire pena guztiak kontatzen dizkiot.\n— Psikoanalista bat baino merkeago aterako zaizu behintzat.\n— Oso bizkorra da, filosofo hutsa. Aurrekoan esan zidan askoz interesgarriagoak direla akatsak bertuteak baino. Bertuteak aspergarriak dira, baina akatsek asko esaten dute pertsonei eta herriei buruz. Eta ganorazko herria izateko akatsak behar ditugu! Baina ez handiak, inportanteak baizik.\n— Eta zein da gurea?\n— Harroak garela.\n— Agirrek aipatzen zuen “euskal duintasun” hari buruz ari zara?\n— Ahaztu!... Ea laster gure artean daukagun. Beste kafe bat?\n— Bai, mesedez.\nNahiz eta Jose Antoniok Trinidadeko irtenbidea onartu, Estatu Departamentuan larrituta daude oraindik. Azaroaren 4an, Jose Antoniok New Yorkera heldu behar duen egunean, hain zuzen, Marqués de Comillas ontzian New Yorkera iritsiko dira Perura Pizarroren mendeurrena ospatzera datozen ordezkari frankistak. Egiatan haien asmoa propaganda falangista egitea denez (eta, beraz, Amerikako Estatu Batuen kontrakoa), zenbait elkartek eskaria egin diote Cordel Hull Estatu idazkariari faxista hauen lehorreratzea debeka dezan. Jose Antonioren bidaia dela-eta Washingtongo Administrazioak dituen beldurretan zerikusirik izango ote du alproja hauen etorrerak?\nEspioi ingelesen bisita izan dut, Intelligence Serviceko jendearena.\nAzkenean ere Estatu Batuetako destruktore bat hondoratu dute alemanek. Irratian entzun dut berria (11.00 am). Ez dakit ze ondorio izango duen amerikarren artean, baina ez dut uste sumin handirik sortuko denik. Bakean luzaroan bizi izandako herrietan gertatzen da hori, halako inertzia bakezale bat izaten dute, eta zaila da hortik ateratzea. Gainera, Washingtongo Gobernua beldur da, eta ez hain zuzen nazienganako ikaraz, Lindberghen beldurrez baino, hots, etxe barruan sartuta dituen naziez. Bitartean, Alemaniak gerra irabazten dirau, eta Ingalaterra ezinean. Oso txarto doa dena.\nTimesen ikusi dut atzerritarrentzat prestatzen ari diren kontzentrazio esparruaren argazkia. Horra eramango ote naute ni ere?\nDelegazioko telefonoa hartu zuen Manu Sotak. Nea Colton idazlea zen. Pozarren zegoen. Nobela bukatu berri zuen eta ospatzeko party bat antolatu zuen bere apartamentuan, ostiral gauean. Besteak beste, Coward-McCann argitaletxeko editorea agertzekoa zen, Cecil Goldbeck.\n— Euskal afari bat antolatu dut etxean. Etorri egin behar duzu.\n— Zer prestatuko duzu?\n— Garbantzuak eta bakailaoa.\n— Baina, Nea, askotan esan dizut garbantzuak ez direla euskal platera.\n— Berdin da. Ez dakit besterik egiten. Adio, ostiralera arte. Muxu!\nAspalditik ezagutzen zuen Nea Colton. Egia esan, gerrako haurren kontuarengatik interesatu zen Euskal Herriaz eta geroztik maitemindu egin zen; hizkuntzarekin, kulturarekin, historiarekin liluratuta zegoen. Mirespen horren ondorioz, eta Euskal Herriaren egoera Estatu Batuetan zabaldu nahian, fikziozko nobela bat idaztea otu zitzaion, The Rivers Are Frozen. Manu Sota izan zuen horretarako informazio iturria, edozein ordutan deitzen zion zalantzak argitzeko, eta Manuk pazientziaz erantzuten zion.\n— Gustatu al zaizu nobela? —galdetu zion Cecil Goldbeck editoreak, arrain platertxo bat eskuan, etxeko liburutegian gonbidatuak zutik zirela.\n— Ondo idatzita dago, Nea idazle fina da, baina istorioa...\n— Ez zaizu sinesgarria iruditu.\n— Ez da hori. Korapilatsua da nire gusturako. Eta gogorregia. Abortuak-eta agertzen dira, guretzat arrotza da hori.\n— Zeinen moral estua duzuen europarrek! Begira, ni neu hiru emakumerekin maitemintzen naiz aldiro. Bizitza kitzikagarriagoa egiten zait horrela.\n— Nekagarria gero! Maitale bakar bat aurkitzea ere kostatu egiten zait niri.\n— Neuk ere garai batean izan nuen maite bakarra, lehenengo emaztea, Eva. Idazlea. Banandu egin ginen, baina nire lagunik onena izaten jarraitzen du.\n— Editorea eta idazlea, normala ez irautea.\n— Ez zen horregatik izan. Uste dut behin ere ez zuela orgasmorik izan nirekin.\n— Ahalegindu al zinen?\n— Baietz uste dut, baina arrakastarik gabe. Konbentzituta nago bakarrik hobeto moldatzen zela. Eta zu?\n— Ni zer?\n— Planta onekoa zara. Ez zabiltza inorekin?\n— Inori kontatu ez diodan zerbait esango dizut. Bitxia da, hemen nago, New Yorken, ezagutzen ez dudan pertsona batekin eta beste inorekin baino lasaiago.\n— Amak dozena bat haur izan zituen aitarekin. Beti zegoen haurdun. Gauero joaten zitzaion aita ohera eskean. Ama horrela ikusita, hain nekatuta, nazka hartu nien sexu harremanei. Eta liburuetan babestu nintzen geroztik.\n— Zein liburu duzu gustukoen?\n— Kixotea. Pertsonaia ameslaria delako. Itxura batean absurdua da haren mundua, baina zer beste geratzen zaio galtzaileari absurdua eta ironia baino?\nNea Coltonek eten egin zuen solasa, hurreratu eta musu bana eman zien masailean.\n— Ai, nire editorea eta nire musa, lagun onak egin zaretela dirudi. Galderatxo bat dut zuentzat. Zer uste duzue, gure amari ala Manuri dedikatu behar niokeela liburua? Amak haurtzaro eta nerabezaroan jasan izan nau eta Manuk azken urte honetan.\n— Amari, noski.\nBiei eskaini zien.\nGaur, 9:00 am, Jose Antonioren emaztea iritsi da bi umeekin. Oso ondo daude, halako odisea tragikoaren ondoren.\n7:15 am. Intxausti eta biok Filadelfiarantz irten gara eta 9ak aldera iritsi. Ordu erdi geroago ailegatu da Jose Antonio Miamitik. Aldean dakar gertatu zaizkion neke guztien zama. Argalago dago, eta sufrimendu aurpegia du. Gauza asko kontatu dizkigu. Sinestezina da nola, pasatu duen dena pasatuta, familia Lovainan miseria gorrian utzi ondoren, gizon honek dituen ontasuna eta kemena. Ziur dago Alemaniak galdu egingo duela gerra. Gauean elkarrekin afaldu dugu White Plainsen.\nArgi dago Delegazio honek denetarik egin behar duela. Une honetan euskaldunen orotariko mandatuak ditut egiteko: gitarrarentzat sokak erosi, zirujau-tresnak, leiho modeloak, moda aldizkariak, dibortzio bat eta bi haur euskaldun adoptatzeko eskakizunak.\nGauean White Plainsera, Jose Antoniorekin lan egitera.\nCaracasko orkestra ezagun batean tronpeta-jole zebilen Txomin Letamendi. Parisen Canarorekin ari izan zen gisara, Billo Frometak hartu zuen Billo’s Caracas Boys izeneko bandan, gaueko hamarretatik goizaldeko laurak arte jotzeko, astelehenetan izan ezik, egunero. Baita igande eguerdiz ere, vermouth sasoian. Libertador eraikinaren goialdeko terrazan izaten ziren emanaldiak, Roof Garden delakoan, eta zuzenean emititzen zituen Radio Caracasek. Pako Zamakonak gutunez Manu Sotari aipatu zion legez, Txominek ederki irabazten zuen orkestrarekin.\nArratsalde batez, Karmele Urresti eta Txomin Letamendi seme jaio berriarekin Carabobo parkean paseatzen dabiltzala, Estatu Batuetako enbaxadan lan egiten duen batek galdetu die:\n— Zelan dago Churchill?\n— Ondo, eskerrik asko —erantzun dio Txominek.\nEta agur egin ondoren, Karmelek harrituta esan du:\n— Nor zen gizon hori?\n— Amerikanoen informazio zerbitzuetan lan egiten duen bat.\n— Espioia orduan?\n— Halako zeozer.\n— Eta jakin liteke nolatan ezagutzen duzun espioi amerikar bat? Manurekin zerikusia al du?\n— Jakina. Ez izan inozoa.\n— Ondo baino hobeto dakizu ez naizela. Baina egiaren erdia baino ez didazu kontatzen, Txomin.\n— Gauza oso berde dagoelako oraindik. Galdetu zidaten ea laguntzeko prest geunden eta nik baietz. Horixe da dena, momentuz.\nKarmelek bekainak jaso ditu harriduraz.\n— Zer esan nahi du laguntzeko prest geundela? Gu biok? Eta zertan laguntzeko?\n— Gauza da, tronpeta jo behar baldin badut eta gero euskal zerbitzu sekretuetan ibili, bada ez zait astirik geratzen etxean egoteko. Eta horrexegatik hitz egin nuen bion izenean.\n— Berriz diot. Zertan lagundu behar diezu?\n— Oraingoz ez didate ezer zehatzik kontatu. Betikoa izango da, zelatan ibiltzea informazioa lortzeko. Venezuelako Gobernuari buruz, Espainiako enbaxadari buruz, naziei buruz... Dena gero beraiek Franco gobernutik ken dezaten. Laguntzeko prest zaude, bai ala ez?\n— Noski. Eta zenbat zaudete hemen?\n— Mordoa. Garate da New Yorkekin harremana duena. Berak antolatuko du dena.\nKarmelek muturra estutu du eta Txominek irribarre. Ezagutzen du Karmeleren keinu hori. Honelako zerbait esan nahi zuen: “Ados. Konforme. Baina gain-gainean izango nauzu”.\n— Eta, Txomin, zergatik deitu dio amerikar horrek Churchill gure semeari? A ze konfiantza, ez?\n— Bromatan esan du, emakumea. Agian burua soila eta handia duelako.\n— Zu bai zarela buruhandia. Eta hutsik daukazu gainera.\nJose Antonio Agirre ez zen atzerriko herrialde bateko estatuburu gisa sartu Estatu Batuetan. Gobernu autonomo bateko presidentetzat hartu zuten, lege estatusa ere galdua zuena nazioartean, faxistek gerra irabazi zutenetik.\nColumbia Universityko historia irakasle legez onartu zuten, Carlton Hayes katedradunaren babesari esker. Manuel Intxaustiren ezaguna zen Hayes, International League of Friends of the Basques elkarteko kidea eta Roosevelt presidentearen aholkularia. Intxaustik galtzak bete lan egin zuen Agirre Columbian onar zezaten, Hayesi agindurik, hala eginez gero, Unibertsitateko ongile bilakatuko zela, diru laguntza handi batekin. Beraz, zeharka, hark ordaintzen zuen Agirreren soldata, Lehendakariak sekula jakin ez bazuen ere.\nNew Yorkera iritsi orduko ingelesa ikasten hasi zen. Egunean ordu ugari ematen zituen horretan, itxura txarrik eman ez zezan Columbiako akademiaren aurrean. Euskal Delegazioak ahalik eta gehien atzeratu zuen Agirreri unibertsitatean egingo zioten harrera. 1941eko azaroaren 14an metroa hartu zuten 14. Kalean. Lehen linea. 116. Kalean jaitsi ziren. Geltokitik hurbil dagoen atarian zain zegoen Carlton Hayes. Campusa erakutsi zien, fakultate desberdinak, liburutegia, eta elkarrekin bazkaldu zuten gero. Hayes ondo baino hobeto mintzatzen zen espainolez. Liburutegiko kupula eskergaren aurrean agur egin zien Hayesek:\n— Behatu behegainera. Campuseko zorua egiteko Foru Erromatarrean oinarritu ziren. Falka formako adreiluekin egin zuten. Horrela, izotza eta elurra eginda ere, sekula ere ez dugu labain egiten. Erromatarren jakinduria!\nOndoren Murray Butler errektorearekin hitzordua zuten Agirrek eta Sotak.\n— Bakearen Nobel sariduna da Butler. Norbera zizarearen pare sentitzen da hainbeste Nobel artean —urduri zegoen Lehendakaria, zigarro bat piztu zuen—. Ez dakit nola moldatuko naizen nire ingeles apurrarekin...\n— Ez kezkatu. Butler gizon heldua da eta estimu handitan du bere burua. Esan didatenez, ahoak eman ahala hitz egiten du, ez da isiltzen. Zuk utzi niri iruzkinak egiten, eta zuk “very interesting” esan eskua kokotsean jarrita.\nLife aldizkarirako Lehendakariari elkarrizketa bat egin dio John Hearsayk. Bere ibilera miragarriak kontatu dizkio eta liluratuta utzi du.\nGero, Columbia Universityra. Father Fordek, unibertsitateko kapilau katolikoak, harrera ekitaldi bat izan du ikasle hegoamerikarrekin, eta Guest of Honour gisa aurkeztu du Jose Antonio. Ikasleei taula gainetik mintzatu zaie Lehendakaria, jazz-band baten aurretik. Ondotik, autografoak sinatzeko eskatu diote ikasleek, eta dantzan egin dute. Esan didate, Father Fordek berak ere, itxura batean XVIII. mendekoa eta irtirina dirudien arren, dantzan egin duela. Ikaragarria da gizon honek gureganako erakutsi duen jarrera, lehen ikara ematen baikenion pentsaturik komunismoak kutsatuta geundela. Eta, gaur, ohore guztiekin egin dio harrera Jose Antoniori, eta bere mintzaldia esan du, gainera, erabat ados dagoela Lehendakariarekin. Agian, Estatu Departamentua egongo da aldaketa honen atzean.\nIntelligence Serviceko Millerrekin bazkaldu dut. Kontu interesgarriak izan ditugu mintzagai.\nManu Sotak egunerokoan aipatzen duen Miller hori ezkutuko deitura bat zen. Bill Ross-Smith zuen benetako izena espioi ingelesak. Biharamunean, berriro elkartu ziren.\nThanksgiving Day. Jose Antonioren bila noa, zeina Intxausti eta ume guztiekin joan baita Macy’seko desfilea ikustera. Ostean, Delegaziora, Intelligence Serviceko Miller eta Howardekin bazkaltzera. Azken hau, ingelesen arduraduna da gai hispanoetarako. Jose Antoniok penintsulako egoeraren ikuspegi zabal bat eman die, eta exilioan dauden politikari espainiarren jokaerarena. Howardek ziurtatu dio, Ingalaterrak gerra irabaziz gero Franco desagertu egingo dela. Aurreneko aldia da autoritatea duen ingeles batek baieztapen hori egiten duena. Jose Antoniok esan die, penintsulako etorkizuna ez dela oinarritu behar alderdi politikoetan, errealitate nazionalei erreparatuta baizik. Eta Portugal ahaztu gabe. Azkenik, euskaldunek Amerikan zehar duten garrantziaz aritu zaie. Howardek eta Millerrek telefonoz hots egin didate gaur bertan, adieraziz pozarren atera direla Jose Antoniorekin izandako bileratik. “Gizon hau ikaragarria da” esan didate.\nThanksgiving gaua Balentin Agirreren jatetxean ospatu dugu. Ederra afaria, batez ere piper beteak.\nManu Sota ohartu zen ingelesen promesaren garrantziaz. Euskal Zerbitzuak beraiei laguntzen hasiz gero, akabo Franco. Dena den, promesa hori, Franco desagertuko zela eta Euskal Herriak bere etorkizuna libre hautatuko zuela, ez zuten inoiz idatziz lortuko. Baina Agirrek eta Sotak ebatzi zuten gauzak berez etorriko zirela, ez zegoela zertan gauzak gehiegi teinkatu aliatuekin.\nCoordinatorreko kide den Renduels jaunarekin bildu da Jose Antonio, Delegazioan. Coordinator hau Donovan koronelak antolatu berri duen bulegokoa da, Inteligentzia arloko informazio osoa koordinatzeko eta Roosevelti helarazteko.\nRenduelsek dio, Jose Antonioren eta Roosevelten arteko bilera bat antolatuko duela 15 egun barru.\nBaikor zegoen Manu Sota. Jauzi handia zen William Donovan koronelaren gizonarekin elkartzea. Bill Donovan Estatu Batuetako Inteligentziaren burua zen, Coordinator of Information (COI) karguarekin; hots, ordura arte bakoitzak bere aldetik funtzionatzen zuten Armadako Inteligentzia, Itsas Armadakoa eta FBI koordinatuko zituen gizona. Eta gainera, hainbestetan amestutakoa agindu zion, Rooseveltekin batzartzea.\nHortxe bukatzen da Manu Sotaren egunerokoa. Azal urdineko koadernoaren gainontzeko orriak erauzita daude.


Herri borondatea epaitu | EA - Eusko Alkartasuna\nHasiera » Albisteak » Herri borondatea epaitu\nHerri borondatea epaitu\nArgitaratua honek egina: Prentsa Bulegoa data Ots 5, 2017 honetan: Albisteak, Berriak\nMadrilen diotenez, Kataluniako subiranotasun prozesuak abiadura handia hartu du, Eusko Alkartasunaren ikuspegitik ordea azkenera hurbiltzen ari dela iruditzen zaigu, hori baino ez. Kontua da, estatuak ez zuela uste azkenera iritsiko zenik. Erreferendumaren aurretiko epearen testuinguruan hasiko da bihar Kataluniako Justizia Epaitegi Nagusian azaroaren 9ko herri galdeketarengatik Artur Mas, Generalitateko presidente ohia, Joana Ortega, presidenteorde eta Irene Rigau sailburuaren kontrako epaiketa.\nEpaiketa politikoa da zalantzarik gabe eta zehatzago esanda politika egiteagatik. Herri borondatea epaituko da gainera, Mas, Ortega eta Rigau beraiek baino gehiago. Azken finean, erreferendum proposamenak ez balu gizartearen babesa izan, ez zen erreferendumik burutuko. Horregatik demokrazia bera epaituko da. Herri borondateari eta demokraziari egindako epaiketa politikoa. Estatu espainolaren kalitate demokratikoaren neurria ematen du horrek.\nKataluniako egoerak, erreferendumera iristeko prozesuaren azken fasea eta epaiketa bera, garaituta izan den Estatu espainola erakusten digu. Herri borondatea eta bere etorkizuna erabakitzeko bi milioi pertsona parte hartuko duten erreferendum demokratikoaren aurrean Madrilgo Gobernuak hautestontziak zigilatzea edo Hezkuntza eskuduntza berarentzat hartu eta eskoletan bozka ematea debekatzea proposatu du. Proposamen horrekin barregarri geratzeaz gain, garaituta dagoela erakutsi du, baita Kataluniako gizartea independentziari ezetz esateko konbentzitzerakoan amore eman duela ere.\nEgun eta datozen hilabeteetan Katalunian gertatuko dena Estatuko demokrata guztien aurrean auzi bat jarriko du, ideologia gorabehera, benetako demokratak baldin badira, gizarte katalanak hartuko duen erabakia errespetatu behar dute eta ez lukete onartu behar norbait epaitua izatea gizarteari erabakitzeko tresnak, hau da, hautestontziak, emateagatik.\nEz dago aitzakiarik, Eskoziako eredua hor daukagu eta. Ikusi dugu nola Londreseko Gobernuak demokraziaren esanahia ulertu duen eta nola Britainia Handiko gizarteak prozesua normaltasun guztiarekin bizi izan duen. Jakin badakigu posible dela XXI. mendeko Europan nazio batek bere etorkizuna definitzea, inposatutako legediaren gainetik, bada ere.\nEusko Alkartasunak Gure Esku Dago ekimenak gizarte katalana eta auziperatuei babesa adierazteko gaurko antolatu dituen kontzentrazioetan parte hartuko du eta Kataluniaren ondoan izango da bere prozesu independentistan; handik ikasteko esan ohi dugu eta egia da, baina bereziki demokraziaren praktika aldarrikatzeko.


Bakarrizketan - Librería papelería El Arruí\nHamalau bakarrizketa biltzen da liburu honetan. Hamalau idazlek idatziak. Argitaletxetik egin zaie idazleei eskaria: idatz ezazu bakarrizketa bat, lehen pertsonan beraz, giza harremanak gaia hartuta, nahi duzun ikuspegitik begiratuta, beti ere umore klabean, aurren kolpean, jakina, irakurria izan dadin, baina beti ere buruan duzula egunen batean antzezle batek publiko aurrean agertoki gainetik esan dezakeela.\nHamalau idazlek erantzun diote gure eskariari\nBatek etxe bateko bizilagunen gorabeherak; beste batek, aitaginarreba eta suhiaren artekoak; hurrena, editore eta idazlearen artekoak; bada norbere izenari buruzkorik; aita-alaben arteko zerak kontatzen duenik; nagusi-morroien artekoak, senar-emazte, neska-mutil, eta ez dira falta sakelako telefonoekikoak ere.\nEz dira, beharbada, barre-algaraz irakurtzeko testuak, baina bai irribarrea eragiten dutenak. Batzuk ahozkoagoak dira, beste batzuk irakurrita hobeto ematen dutenak, baina denek ere xede dute kafea hartu bitarteko irakurketa atsegina izatea.


Iberdrolak aurrera egin du itsas-energia eolikoaren aldeko apustuan - SPRI\nIberdrolak aurrera egin du itsas-energia eolikoaren aldeko apustuan\nEuskal konpainiak Alemaniako Wikinger parkeko 70 aerosorgailuak instalatu ditu, eta abian jartzen direnean 350 megawatteko potentzia lortuko dute\nTurbinak Adwen enpresak fabrikatutakoak dira\nEnergia berriztagarrien garapenaren aldeko apustuari eutsiz, Iberdrola euskal konpainiak Alemaniako Rügen irlaren ipar-ekialdeko kostaldearen parean kokatutako Wikinger itsas-parke eolikoa osatzen duten 70 aerosorgailuen instalazioa osatu du.\n1.400 milioi euro inguruko inbertsioa tarteko, azpiegiturak honek 350 megawatteko potentzia izango du, 350.000 etxebizitza hornitzeko adina alegia, eta horrenbestez, Alemaniako Mecklenburg-Aurrepomerania Estatuaren % 20 energia berriztagarriaz hornituko du.\nIberdrolak ohar baten bidez jakinarazi duenez, horiexek dira euskal konpainiak bere historia osoan instalatu dituen aerosorgailurik handienak eta potentziarik gorenekoak. Turbinek 5na megawatteko potentzia dute, eta egun abian jartzen diharduen Adwen enpresak (Gamesa Taldea) fabrikatutakoak dira.\nAerosorgailuen instalazioaz geroztik, energia berriztagarriaren azpiegitura garapenaren azken fasean sartu da. Gaur egun, 50Hertz konpainia alemaniarra kableak zabaltzeko azken lanak eta elektrizitatea parketik kontsumo-guneetara garraiatzeko azken proba teknikoak gauzatzen ari da.\nIberdrolak orain Wikinger proiektuaren eragiketa-basea Alemaniako Sassnitz hiriko portuan altxatutako eraikin batera eramango du, hortik egingo baitira parkeko eragiketa eta mantentze lanak.\nWikinger proiektua estu-estu lotuta dago Iberdrolak itsas-energia eolikoaren alde hartutako konpromisoarekin, Eresuma Batuan, Alemanian eta Frantzian egin dituen inbertsioen ildo bertsutik. Oharrean zehaztu denez, irailean, Iberdrolak energia berriztagarrietan zuen potentzia 29.000 megawatt ingurukoa, eta konpainiaren guztizko sorkuntza-ahalmenaren bi heren isurketarik gabekoak dira.


Umeen laguntza taldeak, zurtz | Gizartea | Berria\nUmeen laguntza taldeak, zurtz\nIruñeko auzoetan haur eta nerabeekin lan egiten duten prebentzio taldeen kontratua eten du udalak. Zerbitzuak «bi hamarkada atzera» eginen duela salatu dute eragileek.\nEtxabakoitz Bizirik elkarteak protesta egin zuen iragan astean, Iruñeko Udalaren erabakiaren aurka. JAGOBA MANTEROLA / FOKU Tamaina handiagoan ikusi\n2020ko azaroak 10 - Iruñea\nBazekiten Iruñeko Udala kontra zutela, baina ez zuten espero egun batetik bestera haria moztuko zietenik. Horregatik, ezin sinetsita daude auzoetako boluntario, gizarte langile eta hezitzaileak, iragan ostegunean Navarra Suma eta PSN udal taldeek Prebentzio-Ekintza Komunitarioko Zerbitzuko kontratuak bertan behera uztea adostu zutenetik.\n«Zakarrontzira botako duzue hogei urte luzez eginiko lana», ohartarazi zien Yessenia Puche boluntarioak udal gobernuko zinegotziei, osoko bilkuraren hasieran. Ez zuen deustarako balio izan: ordurako, erabakia hartua zuten Navarra Sumak eta PSNk, azken egunetako eskaera, agerraldi eta protesta jendetsuak gorabehera.\nHaur eta nerabeekin lan egiten dute ekintza komunitarioko taldeek, Iruñeko zortzi auzotan. Honakoak dira: Umetxea (Sanduzelai), Yoar (Arrosadia), Aldezar (Alde Zaharra), Siñar Zubi (Txantrea), Bideberri (Mendillorri), Batean (Arrotxapea), Etxabakoitz Bizirik (Etxabakoitz) eta Buztintxureando Txuri (Buztintxuri).\nBesteak beste, «aisialdi hezigarria» eskaintzen diete ehunka haur eta gazteri, eta, azken hamarkadetan, ezinbesteko baliabide bihurtu dira langile auzoetako familientzat eta, batez ere, bazterketa egoeran direnentzat. «Irabazi asmorik gabeko elkarteak gara, eta etortzen diren haur guztiei laguntza ematen diegu, doan, haien hazkunde eta heziketa prozesuan», azaldu du Xabi Urrutiak, Etxabakoitz Bizirik elkarteko hezitzaileak. «Ez dugu kontsumo indibidualistan oinarritutako aisialdia bultzatzen; lagun taldeak sortzeko eta auzoan harremanak josteko gune bat da gurea». Elkarteok «auzoa ehuntzen» dutela uste du Urrutiak: «Bizilagunok osatzen ditugu prebentzio taldeak. Bizilagunak gara, bizilagunei laguntzen eta elkarri elkartasuna adierazten».\nIkuspegi horrekin bat dator Xabier Leoz ere. Siñar Zubi elkarteko kidea da, eta, haren ustez, auzoetako taldeen arrakastaren oinarrian dago «auzoan errotutako taldeak» direla, eta hortaz, «udala iristen ez den tokietara iristen direla». Horregatik, «etsirik» jaso du udalaren erabakia. «Ezintasun sentsazio mikatza dugu uneotan», esan du: «Sinetsita gaude primerako lana egiten dugula, zerbitzua behar-beharrezkoa dela eta emaitzek arrazoia ematen digutela, baina Navarra Sumak eta PSNk osoko bilkuran zabaldutako mezua kontrakoa izan zen». Bi talde horien jarrera «iraingarria» izan zela dio Leozek: « Iraina hezitzaileentzat, eta, batez ere, zerbitzua erabiltzen duten haur eta gazteentzat».\nPrebentzio-Ekintza Komunitarioko Zerbitzuaren 2019ko memoriaren arabera, 25 profesionalek egiten dute lan zortzi elkarteetan; horiez gain, ordea, sare trinkoa ehundu dute azken hogei urteetan: 402 talde dituzte, 716 hezitzaile boluntario, 32 profesionalen laguntza, urte osoko jardueretan parte hartzen duten 2.781 gazte eta 10.715 parte-hartze urtean.\nHori guztia abenduaren 31n etengo du Iruñeko Udalak, eta Gizarte Zerbitzuetako zinegotzi Maria Caballerok iragarri du horren ordez 15 teknikarik osatutako zerbitzu zentralizatua ezarriko dutela. Oraingoz ez dute eman ideia horren gaineko xehetasun askorik, ordea. Izena bai, Coworkids, baina hori ere kolokan egon liteke, marka hartua baitago: Logroñoko (Espainia) enpresa baten izena da, eta duela bi urte erregistratu zuten.\nErabakiak kritika gogorrak jaso ditu azken egunetan. EH Bilduko Joseba Asironen aburuz, «mendekuaren, lardaskeriaren eta arduragabekeriaren isla» da, eta Geroa Baiko zinegotzi Patxi Leuzak ere neurria txarretsi du, «osasun krisi baten erdian, ederki funtzionatzen zuen zerbitzu bat hondatuko dutelako, horren ordez deus ez eskaintzeko».\nNafarroako Parlamentuan, Geroa Bai, EH Bildu, Ahal Dugu eta Ezkerra taldeek kritikatu egin dute udalak iragarritako eredu aldaketa, eta LAB, ELA, CCOO, UGT eta Solidari sindikatuek bat egin dute auzo elkarteen aldarriarekin. Azkenik, Nafarroako hainbat gizarte eragilek ere babesa adierazi diete prebentzio taldeei: besteak beste, SOS Arrazakeriak, Iruñeko Peñen federazioak, Gaz Kalo elkarteak, Munduko Medikuek, Salhaketak, Kattalingorrik eta Bilgune Feministak.\nKalte zuzenak eta albokoak\nNavarra Sumak eta PSNk aldaketaren alde egin dute, argudiatuz zerbitzua «eraginkorragoa» eta «osoagoa» izanen dela: «Zortzi auzora mugatu beharrean, hiri osora hedatuko dugu arreta», esan zuen Caballerok osteguneko bilkuran. Xabi Urrutiaren ustez, ordea, «ezin da ulertu» 25 profesionalek eta ehunka boluntariok osatutako zerbitzu bat «15 teknikarirekin» ordezkatu nahi izatea. «Nola izan daiteke hori hobekuntza bat? Hori beste zerbait izanen da».\nEtxabakoitz Bizirik elkarteko hezitzaileak «aurrera egiteko borondate osoa» agertu du: «Ziklo bat itxiko da, baina gure jardunari eutsiko diogu; baliabide gutxiagorekin, boluntario gisa, baina eustea da gure xedea».\nSiñar Zubi elkarteak ere aurrera eginen du, baina erabakiak «itzelezko kalteak» eraginen dituela uste du Leozek: «Bueltatuko gara boluntarioak izatera, duela 20 urte bezala, baina langilerik gabe asko murriztuko da gure ahala. Oso zaila izanen da familia guztiengana iristea. Zerbitzua ez da unibertsala izanen».\nZuzeneko eraginaz gain, «albo kalteak» ere aipatu ditu Leozek: «Orain arte, udalaren gizarte zerbitzuek, buru osasuneko profesionalek, institutuetako aholkulariek eta familiek gugana jotzen zuten sarritan, eta gure ezintasuna eurena ere izanen da aurrerantzean, ezinen baitiogu elkarlanari eutsi».\nHala ere, Etxabakoitz Bizirik eta Siñar Zubi elkarteetako kideek ziurtatu dute auzoetan hogei urtez ehundutako sareak ez direla kolpe bakarrez deseginen: «Zailagoa izanen da; ezinezkoa, ez».